Teliti latar belakang pemaju elak kediaman terbengkalai

IPOH, 15 Syawal 1444H, Sabtu – Kerajaan negeri akan memantau dan meneliti latar belakang pemilik syarikat pemaju sebelum meluluskan sebarang projek pembinaan bagi mengelak kediaman terbengkalai di Perak.

Menteri Besar, Datuk Seri Saarani Mohamad berkata, ia demi memastikan hak pembeli terjamin selain menutup ruang syarikat pemaju mengaut keuntungan sewenang-wenangnya dengan melanggar perundangan.

Beliau berkata, bagi mengelak masalah itu berulang, satu pasukan petugas khas juga akan diwujudkan oleh Kementerian Perumahan dan Kerajaan Tempatan (KPKT).

“Saya yakin kaedah itu bukan hanya melihat kepada nama syarikat (pemaju) kerana punca utama kegagalan (projek) adalah disebabkan oleh pemilik syarikat,” katanya pada sidang media selepas Majlis Pelancaran Jualan Rumah Teres Setingkat Carnelian 2 dan Sambutan Hari Raya Aidilfitri di Taman Meru Perdana 2, di sini, hari ini.

Sementara itu, Ketua Pegawai Eksekutif MK Land Holdings Berhad (MK Land) Datuk Faris Yahaya berkata nilai pembangunan kasar bagi tiga projek utama syarikat itu di Meru Perdana, Meru Perdana 2 dan Klebang Putra berjumlah sekitar RM1 bilion.

Beliau berkata, pembangunan di ketiga-tiga kawasan itu melibatkan projek unit kediaman serta lot komersial.

Mengenai projek perumahan Carnelian 2, katanya selain unit kediaman, ia bakal dilengkapi kemudahan seperti rumah kelab, dewan serba guna, kolam renang, sekolah, masjid, kawasan rekreasi serta pusat komersial.

“Kami percaya dengan ciri-ciri menarik ini, projek Carnelian 2 akan menarik minat pembeli sepertimana projek-projek pembangunan perumahan MK Land sebelum ini,” katanya.

Projek Carnelian 2 yang melibatkan pembinaan 90 unit kediaman teres satu tingkat dilengkapi tiga bilik tidur dan dua bilik air, dijangka siap menjelang April 2025. – Bernama


COVID-19: Pesakit di ICU meningkat hampir 200 kes

PUTRAJAYA, 12 Rejab 1443H, Isnin – Malaysia mencatatkan peningkatan kluster aktif COVID-19 dengan jumlah terkini sebanyak 435 kluster berbanding 421 kluster, semalam.

Ketua Pengarah Kesihatan, Tan Sri Dr. Noor Hisham Abdullah berkata, kluster COVID-19 baharu pula terus merekodkan peningkatan kepada 17 kluster berbanding 10 kluster sebelum ini sekali gus menjadikan jumlah kluster terkumpul sejak pandemik melanda negara iaitu 6,613 kluster.

“Jumlah kluster yang telah tamat sebanyak 6,178 kluster berbanding semalam, 6,175 kluster,” katanya dalam kenyataan, hari ini.

Sementara itu, beliau berkata, pesakit COVID-19 yang memerlukan rawatan di unit rawatan rapi (ICU) merekodkan peningkatan 199 kes berbanding 187 kes semalam.

Malah, jumlah pesakit COVID-19 yang memerlukan alat bantuan pernafasan merekodkan peningkatan iaitu 115 kes berbanding 109 kes semalam.

Dalam pada itu, beliau memaklumkan, Malaysia mencatatkan sebanyak 21,315 kes positif menunjukkan peningkatan berbanding, 21,072 kes semalam sekali gus mengatasi 8,517 kes sembuh.

Beliau berkata, sebanyak 87 kes bersamaan 0.41 peratus daripada 21,315 kes positif COVID-19 hari ini, adalah kategori tiga, empat dan lima.

Manakala baki kes harian, 21,228 kes bersamaan 99.59 peratus adalah terdiri daripada kategori satu dan dua.

“Bagi kes kategori tiga, empat dan lima, 16 kes atau 18.4 peratus tidak divaksinasi atau belum lengkap divaksinasi; 54 kes atau 62.1 peratus telah menerima dua dos vaksin COVID-19,” katanya.

Sementara itu, bagi laporan kematian, jumlah yang dilaporkan menurun sebanyak 11 kes berbanding semalam, 15 kes.

Rekod terbabit adalah setakat jam 7 petang, hari ini berdasarkan maklumat dikemas kini melalui laman web, https://covidnow.moh.gov.my menjadikan keseluruhan kes terkini sebanyak 32,125 kes.


Batal dewan: ‘Perangai lama mereka tak ubah sejak dulu’

BANGI, 19 Jamadilawal 1444H, Rabu – PAS Pahang kecewa tindakan kerajaan negeri melalui pihak berkuasa tempatan (PBT) Temerloh yang membatalkan tempahan Dewan Tun Razak bagi mengadakan majlis kesyukuran parti itu hari ini.

Lebih dikesali, ia dibatalkan meskipun tempahan dan kelulusan telah diberikan sebelumnya serta pembayaran sewa juga sudah dilunaskan, kata Timbalan Presiden PAS, Datuk Seri Tuan Ibrahim Tuan Man.

“Perangai lama mereka ini tidak berubah sejak dahulu dan ia menambahkan kemarahan orang ramai.

“Dewan orang ramai sepatutnya dapat dimanfaatkan, sayangnya ia hanya boleh digunakan oleh parti pemerintah sahaja.

“Walaupun PRU lalu menyaksikan PN (Perikatan Nasional) berjaya memenangi kerusi Parlimen Temerloh dan DUN Semantan dan Lanchang,” katanya dalam kenyataan, hari ini.

Terdahulu, Ahli Parlimen Temerloh, Salamiah Mohd Nor turut meluahkan kekesalan atas tindakan kerajaan negeri Pahang yang telah mengarahkan pembatalan penggunaan Dewan Tun Razak Temerloh, bagi tujuan jamuan kesyukuran Parlimen itu.

Beliau berkata, pembatalan itu adalah arahan kerajaan negeri terus kepada pihak Yang Dipertua (YDP) Majlis Perbandaran Temerloh secara lisan tanpa ada apa-apa pengarahan rasmi secara bertulis.

“Saya juga telah beberapa kali cuba berhubung dengan pihak Menteri Besar Pahang, namun tidak dapat sebarang maklum balas,” katanya.

Justeru, Salamiah mendesak kerajaan Barisan Nasional (BN)-Pakatan Harapan (PH) Pahang untuk memberikan penjelasan mengapa tempahan itu dibatalkan dalam tempoh kurang 24 jam.

“Pihak kami telah mengikut prosedur tempahan dan membayar wang deposit tempahan seperti yang ditetapkan,” katanya.


COVID-19: Lubnan mula kempen vaksin besar-besaran esok

BEIRUT, 1 REJAB 1442H, Sabtu – Lubnan akan memulakan kempen vaksin besar-besaran terhadap novel coronavirus, esok.

Kementerian Kesihatan dalam satu kenyataan semalam memberitahu, kumpulan pertama yang akan menerima vaksin tersebut termasuklah kakitangan perubatan, individu yang berusia lebih daripada 75 tahun dan mereka mempunyai penyakit kronik.

“Penghantaran pertama 249,000 vaksin COVID-19 akan tiba di negara ini hari ini,” katanya.

Syarikat farmasi gergasi Amerika Syarikat (AS), Pfizer menjadi pembekal utama suntikan, yang mana ia dibangunkan dengan kerjasama syarikat Jerman, BioNTech.

Semalam, Lubnan merekodkan 2,934 kes COVID-19 baharu sekali gus menjadikan jumlah jangkitan kepada 334,093.

Sebanyak 3,866 kematian yang berkaitan coronavirus direkodkan, sementara 223,082 orang sudah pulih daripada penyakit itu setakat ini. – Agensi


Mahkamah tolak permohonan Shafee padam pernyataan saksi bekas pegawai LHDN

KUALA LUMPUR, 13 Rejab 1443H, Rabu – Mahkamah Tinggi hari ini menolak permohonan Tan Sri Muhammad Shafee Abdullah bagi memadamkan lebih separuh daripada pernyataan saksi bertulis bekas pegawai Lembaga Hasil Dalam Negeri (LHDN), mengenai kes pengubahan wang haram berjumlah RM9.5 juta yang dihadapi peguam itu.

Hakim Datuk Muhammad Jamil Hussin dalam penghakiman ringkasnya memutuskan bahawa tiada kemungkinan 33 daripada 51 perenggan dalam pernyataan bertulis Syed Nasrul Fahmi Syed Mohamad, saksi pendakwaan ketujuh memprejudiskan tertuduh, Muhammad Shafee.

Hakim itu berkata seperti yang dinyatakan dalam Mahkamah Persekutuan berhubung kes Datuk Seri Anwar Ibrahim lawan pendakwa raya, mahkamah itu mempunyai bidang kuasa sedia ada untuk memadam keterangan yang prejudis.

“Mahkamah Rayuan dalam kes sama (Anwar lawan pendakwa raya) turut menyatakan bahawa mahkamah ini mempunyai kuasa untuk memadam keterangan yang tidak relevan dalam membuktikan pertuduhan bagi memastikan tertuduh tidak diprejudiskan.

“Pada pandangan saya, 33 perenggan tersebut dalam pernyataan bertulis saksi pendakwaan ketujuh adalah relevan untuk membuktikan pertuduhan ketiga dan pertuduhan keempat terhadap tertuduh,” katanya.

Hakim Muhammad Jamil berkata keterangan saksi itu adalah tertakluk kepada pemeriksaan balas dan kebenarannya boleh diuji seterusnya dicabar.

“Sama ada keterangan bertulis saksi pendakwaan ketujuh dalam 33 perenggan tersebut wajar diterima atau sebaliknya adalah isu yang berlainan, dan sama ada keterangan saksi tersebut membuktikan atau tidak kesalahan bagi pertuduhan ketiga dan keempat adalah isu berbeza.

“Mahkamah akan menilai keterangan saksi berkenaan dan memutuskan ia wajar diterima atau sebaliknya, sama ada keterangan itu adalah keterangan dengar cakap (hearsay) atau apa-apa alasan lain. Oleh itu, permohonan pihak pembelaan untuk memadamkan 33 perenggan dalam pernyataan bertulis saksi pendakwaan ketujuh ditolak dan mengekalkan 33 perenggan tersebut,” katanya.

Turut hadir pada prosiding hari ini, peguam Harvinderjit Singh yang mewakili Muhammad Shafee dan Timbalan Pendakwa Raya Afzainizam Abdul Aziz. Hari ini ditetapkan untuk sambung bicara dengan pihak pembelaan akan menyoal balas Syed Nasrul Fahmi.

Pada 13 September 2018, Muhammad Shafee mengaku tidak bersalah atas dua pertuduhan menerima wang hasil kegiatan haram berjumlah RM9.5 juta melalui dua cek dikeluarkan oleh Najib, yang dimasukkan ke dalam akaun CIMB Bank Berhad miliknya.

Muhammad Shafee didakwa menerima cek RM4.3 juta pada 13 September 2013 dan RM5.2 juta pada 17 Februari 2014.

Peguam itu juga berdepan dua pertuduhan terlibat dalam transaksi hasil daripada aktiviti haram, iaitu mengemukakan penyata tidak betul dan bertentangan dengan perenggan 113(1)(a) Akta Cukai Pendapatan 1967 bagi tahun kewangan berakhir pada 31 Disember 2013 dan 31 Disember 2014. – Bernama


4 Ahli Parlimen Lubnan letak jawatan protes tragedi Beirut

BEIRUT, 19 Zulhijjah 1441H, Ahad – Empat Ahli Parlimen Lubnan meletak jawatan di tengah kemarahan rakyat yang semakin meningkat berikutan tragedi letupan besar melanda Pelabuhan Beirut awal minggu ini.

Tiga daripadanya adalah Ahli Parlimen Parti Kataeb Lubnan dan seorang anggota Bebas.

“Kami dan beberapa anggota Parlimen terhormat lain akan menanggalkan perlindungan elit (politik),” kata Ahli Parlimen Nadeem Gemayel setelah pengundurannya.

Bercakap ketika majlis pengebumian Setiausaha Agung Parti Kataeb, Nizar Najarian, Gemayel berkata, letupan Beirut akan membawa kelahiran baharu kepada Lubnan.

Parti Kataeb hanya mempunyai tiga kerus di Parlimen Lubnan – daripada 128 anggota Parlimen.

Sementara itu, Ahli Parlimen wanita, Paula Yacoubian juga mengumumkan pengundurannya, dan meminta anggota lain turut berbuat perkara sama.

“Penentangan daripada dalam tidak lagi berguna,” katanya di Twitter.

Awal minggu ini, Ahli Parlimen dari Gabungan Demokratik, Marwan Hamadeh mengumumkan meletak jawatan sebagai protes terhadap letupan yang mengorbankan lebih 150 nyawa itu.

Dalam kejadian 4 Ogos lalu, sekurang-kurangnya 154 orang terbunuh dan hampir 7,000 cedera dalam letupan yang menyebabkan kemusnahan teruk kepada bandar itu.

Pihak berkuasa mengesahkan letupan berpunca daripada 2,750 tan ammonium nitrat yang disimpan secara tidak selamat di pelabuhan berkenaan sejak enam tahun lalu. –  Agensi


Agong zahir rasa bangga, ucap tahniah kepada Dr Masliza

KUALA LUMPUR, 20 Zulkaedah 1441H, Ahad – Yang di-Pertuan Agong Al-Sultan Abdullah Ri’ayatuddin Al-Mustafa Billah Shah menzahirkan ucapan tahniah kepada Dr Masliza Mahmod susulan pelantikannya sebagai Profesor Madya bagi Perubatan Kardiovaskular di Universiti Oxford, United Kingdom (UK) baru-baru ini.

Istana Negara dalam satu hantaran menerusi Instagram berkata Seri Paduka turut menzahirkan rasa bangga atas kejayaan Dr Masliza yang melakar sejarah sebagai wanita pertama Malaysia dilantik ke jawatan itu di universiti yang berprestij.

“Al-Sultan Abdullah turut berbangga kerana kejayaan Dr Masliza yang telah mengharumkan nama negara di persada dunia.

“Sehubungan itu, Seri Paduka menzahirkan harapan semoga pencapaian dan ketabahan Dr Masliza menjadi sumber inspirasi dan teladan kepada seluruh rakyat Malaysia untuk bekerja keras dan berusaha mencapai kejayaan dalam bidang masing-masing di dalam negara mahupun di persada dunia,” demikian menurut hantaran itu.

Seri Paduka turut mengucapkan selamat maju jaya kepada Dr Masliza dan mendoakan semoga beliau dilimpahi kejayaan cemerlang berterusan dalam bidang kardiologi dan sebagai seorang pakar kardiologi yang ulung di dunia.

Dr Masliza, 47, dari Batu Pahat, Johor, kini menganggotai Jawatankuasa Pemandu Pasukan Petugas Penyelidikan Kegagalan Jantung British Society of Cardiovascular Magnetic Resonance (BSCMR).

Ahli Royal College of Physicians (MRCP), UK itu memiliki Ijazah Sarjana Perubatan Dalaman (MMed) dari Universiti Kebangsaan Malaysia dan Ijazah Sarjana Muda Perubatan (MBChB) daripada Universiti Otago, New Zealand. – Bernama


Golongan terjejas COVID-19 masih boleh mohon bantuan bersasar

KUALA LUMPUR, 3 Rabiulawal 1442H, Selasa – Bank Negara Malaysia (BNM) telah memberi jaminan kepada peminjam bahawa bantuan pembayaran balik akan kekal tersedia untuk peminjam yang pendapatannya terjejas akibat pandemik COVID-19.

Menurut BNM, bergantung kepada keadaan peminjam, mereka yang terjejas ini biasanya meminta pengurangan ansuran pembayaran balik bulanan atau lanjutan moratorium.

“Peminjam yang menolak bantuan pembayaran balik sebelum ini, masih boleh memohon bantuan bersasar sepanjang 2020 sehingga ke 2021 jika keadaan kewangan mereka berubah pada masa akan datang,” katanya.

Skala bantuan pembayaran balik yang disasarkan tidak pernah berlaku dalam sejarah perbankan Malaysia kerana bantuan terus ditawarkan kepada peminjam di pelbagai kumpulan pendapatan, dengan pertimbangan khas diberikan kepada isi rumah dalam kategori B40, perniagaan mikro serta peminjam yang terjejas akibat sekatan pergerakan.

“Pendekatan yang disasarkan untuk bantuan pembayaran balik memperluaskan langkah-langkah bantuan dengan lebih mampan, di samping mengukuhkan usaha ke arah pemulihan ekonomi,” katanya.

Ramai peminjam kini mampu dan telah mula menyambung semula pembayaran balik, dan bagi kumpulan ini, menyambung semula pembayaran balik menjadi keutamaan mereka kerana ini akan mengurangkan kos pinjaman secara menyeluruh.

“Peminjam yang memerlukan bantuan pada masa ini berpeluang menyesuaikan pelan pembayaran balik mereka berdasarkan apa yang mereka mampu. Jika keadaan mereka terjejas lagi pada masa akan datang, mereka akan mempunyai rekod pembayaran balik yang lebih baik bagi memudahkan bantuan lanjut oleh bank,” katanya.

Bank pusat itu juga berkata, sumber kewangan sistem perbankan boleh diutamakan untuk membantu mereka yang paling terjejas oleh COVID-19 dan memandangkan lebih ramai peminjam yang mampu membayar balik terus menunaikan tanggungjawab mereka, lebih banyak bantuan boleh disediakan.

BNM juga menggesa peminjam yang terjejas untuk tampil ke hadapan untuk memohon bantuan pembayaran balik dengan bank mereka melalui pelbagai saluran yang ada.

“Bank dikehendaki untuk membalas permohonan bantuan pembayaran balik yang disasarkan dalam tempoh lima hari bagi peminjam individu serta dalam tempoh 14 hari untuk peminjam perusahaan kecil dan sederhana (PKS). Peminjam yang tidak menerima jawapan daripada bank mereka dalam tempoh tersebut perlu menghubungi BNMTELELINK (bnm.my/RAsurvey),” katanya lagi.

Peminjam yang terjejas akibat Perintah Kawalan Pergerakan Bersyarat atau Perintah Kawalan Pergerakan Dipertingkatkan akan tetap menerima proses segera dan lancar memandangkan bank di kawasan yang terjejas akan terus beroperasi di bawah prosedur operasi standard yang bersesuaian.

“Mereka yang tidak dapat melakukan penglibatan secara bersemuka atau mengemukakan dokumen berikutan sekatan pergerakan, boleh menghubungi bank mereka melalui laman web, telefon atau e-mel,” katanya, sambil menambah Agensi Kaunseling dan Pengurusan Kredit (AKPK) juga bersedia memberikan nasihat dan bantuan yang diperlukan kepada peminjam individu serta PKS, termasuk pilihan untuk penstrukturan semula hutang. – Bernama


Malaysia rekod trend menurun kes COVID-19

KUALA LUMPUR, 18 Rabiulawal 1443H, Isnin – Malaysia merekodkan trend penurunan kes COVID-19 sejak kebelakangan ini apabila mencatat penurunan kes sejak Minggu Epidemiologi (ME) ke-34.

Ketua Pengarah Kesihatan Tan Sri Dr Noor Hisham Abdullah berkata pada ME ke-42 dari 17 Oktober hingga 23 Oktober, kes baharu COVID-19 menurun 20.7 peratus daripada 52,321 kes dalam (ME ke-41) kepada 41,508 kes semasa ME ke-42.

“Purata kes aktif juga menunjukkan penurunan 21 peratus daripada 105,497 kes (ME ke-41) kepada 83,605 kes (ME ke-42) sementara kes kematian menurun 16.4 peratus daripada 593 kes (ME ke-41) kepada 496 kes (ME ke-42).

“Bagi kes memerlukan rawatan di Unit Rawatan Rapi (ICU) pula menurun 16.5 peratus iaitu 684 kes (ME ke-41) kepada 571 kes (ME ke-42), sementara kes memerlukan bantuan pernafasan menurun 14.4 peratus iaitu 292 kes (ME ke-41) kepada 250 kes (ME ke-42) dengan kadar kebolehjangkitan (RT) kekal stabil sekitar nilai 0.88,” katanya dalam kenyataan hari ini.

Selain itu, beliau berkata sebanyak 56 kluster dilaporkan pada ME ke-42 melibatkan tempat kerja (35), komuniti (sembilan), pusat pendidikan (tujuh), kumpulan berisiko tinggi (tiga) dan keagamaan (dua)

Menjelas lanjut, Dr Noor Hisham berkata secara kasar, negara-negara di Asia Tenggara menunjukkan trend penurunan kes COVID-19 sejak kebelakangan ini namun dua negara jiran iaitu Singapura dan Brunei menunjukkan trend peningkatan kes COVID-19.

Katanya kedua-dua negara itu menunjukkan kadar kes bagi setiap satu juta penduduk yang lebih tinggi berbanding Malaysia (180.91 kes) iaitu pada kadar 584.86 kes (Singapura) dan 499.88 kes (Brunei).

“Justeru walaupun Malaysia menunjukkan penurunan kes, pematuhan terhadap prosedur operasi standard (SOP) perlu terus diamalkan bagi mengelak peningkatan kes seperti negara-negara jiran setelah pembukaan sektor pendidikan dan ekonomi yang lain,” katanya.

Dalam pada itu, beliau berkata Kementerian Kesihatan (KKM) memperuntukkan 28,832 katil di Pusat Kuarantin dan Rawatan COVID-19 Berisiko Rendah (PKRC), 15,241 katil wad biasa, 1,374 katil wad ICU dan 2,861 alat bantuan pernafasan bagi merawat pesakit COVID-19, kes disyaki, kemungkinan dan kes dalam siasatan.

Katanya penggunaan katil di PKRC dan katil di wad biasa dan ICU menunjukkan trend penurunan sekitar empat hingga lapan peratus pada ME ke-42 berbanding ME ke-41.

Mengenai kes harian, Dr Noor Hisham berkata kes baharu COVID-19 menurun kepada 4,782 kes hari ini daripada 5,666 kes semalam, manakala 7,414 kes sembuh direkodkan dalam tempoh 24 jam lepas.

Beliau berkata enam kluster baharu direkodkan hari ini melibatkan tiga tempat kerja, dua institusi pendidikan dan satu komuniti. – Bernama


Khazanah jual seluruh pegangan dalam Iskandar Malaysia Studios

KUALA LUMPUR, 18 Ramadan 1444H, Ahad – Syarikat tujuan khas milik penuh Khazanah Nasional Bhd, Granatum Ventures Sdn Bhd, telah memeterai perjanjian penjualan saham definitif untuk menjual keseluruhan 100 peratus pegangannya dalam Iskandar Malaysia Studios Sdn Bhd (IMS) kepada Studio Management Services Sdn Bhd (SMS) untuk menarik pelaburan asing serta membawa manfaat ekonomi dan sosial kepada Malaysia.

Dalam kenyataan hari ini, katanya SMS adalah konsortium yang diketuai oleh pasukan pengurusan semasa Malaysia IMS dengan kerjasama GHY Culture & Media Holding Co Ltd, Singapura dan anak syarikatnya GHY Culture & Media (Malaysia) Sdn Bhd.

Menurut Khazanah, SMS dijangka meningkatkan lagi perkhidmatan yang disediakan oleh IMS kepada industri serta memudahkan kerjasama pada masa depan dan peluang penerbitan untuk Malaysia.

“Kerjasama dan kemasukan banyak usahawan Malaysia dan rakan kongsi serantau yang berkebolehan akan memangkin pertumbuhan dan pembangunan ekosistem di IMS,” katanya.

Khazanah berkata, kerjasama ini akan menyumbang kepada penggunaan studio yang lebih tinggi dalam kalangan penggiat serantau dan global, sekali gus dapat menyokong ekosistem penerbitan tempatan dengan kapasiti lebih baik bagi menarik banyak penerbitan dan perkongsian saluran penerbitan kandungan.

“Khazanah kekal komited untuk mengekalkan manfaat limpahan ekonomi yang positif kepada ekonomi sosial di samping menyelaraskan kepentingan strategiknya untuk memajukan Malaysia, memastikan penciptaan nilai, pembinaan kapasiti dan impak kemasyarakatan kepada negara,” katanya. – Bernama


Jepun keluar amaran kekurangan bekalan elektrik

TOKYO, 19 Syaaban 1443H, Selasa – Buat pertama kali, kerajaan Jepun mengeluarkan amaran kekurangan bekalan elektrik susulan gempa bumi minggu lepas yang menyebabkan beberapa loji kuasa ditutup.

Kementerian Ekonomi, Perdagangan dan Industri Jepun mengeluarkan amaran untuk kawasan yang elektriknya dibekalkan oleh Tokyo Electric (Tepco) dan Tohoku Electric Power Co.

Amaran itu dikeluarkan berikutan salji turun hari ini di Tokyo dengan suhu diramalkan memuncak pada hanya 4 darjah Celsius (39.2 darjah Fahrenheit), berbanding suhu tinggi 14 darjah Celsius pada hari Isnin.

Susulan itu, syarikat pembekal elektrik menjangkakan lonjakan permintaan bagi memenuhi keperluan pemanasan ketika suhu menurun.

Situasi itu turut membuatkan kerajaan meminta rakyat mengurangkan penggunaan elektrik mereka.

“Kami meminta kerjasama anda untuk menjimatkan tenaga elektrik sebanyak mungkin,” kata Ketua Setiausaha Kabinet, Hirokazu Matsuno pada sidang akhbar.

Katanya, permintaan untuk penjimatan elektrik tidak akan dilanjutkan esok memandangkan terdapat jangkaan kenaikan suhu dan penambahan lebih banyak penjanaan tenaga suria apabila cuaca bertambah baik.

Gempa bumi berukuran 7.4 magnitud yang melanda timur laut Jepun pada Rabu lalu memusnahkan peralatan dan memaksa enam loji kuasa haba di kawasan yang diselenggara oleh Tepco (9501.T) dan Tohoku Electric (9506.T) ditutup.

Sebelum ini, Menteri Perindustrian, Koichi Hagiuda memberitahu Parlimen bahawa beberapa loji itu mungkin mengambil masa beberapa minggu atau bulan untuk kembali beroperasi- Agensi


PRN: MUDA dijangka tak menang sebarang kerusi

Oleh Siti Hafidah Abd Ghaffar

BANGI, 23 Muharam 1445H, Khamis – Parti Ikatan Demokratik Malaysia (MUDA) dijangka tidak akan memenangi sebarang kerusi Dewan Undangan Negeri (DUN) pada Pilihan Raya Negeri (PRN), Sabtu ini.

Menegaskan perkara itu, penganalisis politik dari Universiti Teknologi Mara (UiTM), Mujibu Abd Muis berkata, ini kerana segmen yang dibawa parti itu masih taktikal selain gagal membawa satu naratif yang benar-benar mewakili orang muda.

“Tidak langsung (menang kerusi). Sebab kalau nak harap orang muda memberi undi semata-mata susahlah nak dapat.

“Tengok seperti tak boleh pergi. Dan segmen parti itu masuk pun segmen orang muda bandar dan berpendidikan. Jadi ia tidak memberikan refleksi orang muda sebenar.

“Apatah lagi majoriti orang muda tidak datang daripada segmen itu. Demografi orang muda ini berbeza-beza,” katanya ketika ditemui Ismaweb.net.

Ditanya sama ada akan berlaku pecahan undi susulan penyertaan MUDA pada PRN ini, Mujibu berkata, tindakan parti itu mempertaruhkan seramai 19 calon sedikit sebanyak akan menjadi faktor perpecahan undi pada Pakatan Harapan (PH).

Ini kerana, katanya, kerusi DUN yang dipilih untuk ditandingi oleh MUDA majoritinya berada di kawasan bandar.

Pemilihan itu berkemungkinan kerana mereka sedar akan ketidakmampuan menang di kawasan lain terutama di luar bandar.

“Contoh, parti itu tidak bertanding di Marang dan Jeneri. Di Selangor, parti itu tidak bertanding di Sungai Ramal tapi di Bukit Antarabangsa.

“Secara umum parti itu sasar kerusi-kerusi (ditanding) PH,” katanya.

Sebelum ini, MUDA menegaskan penyertaannya dalam pilihan raya bukan untuk memecah undi sebaliknya untuk membawa suara nurani rakyat.

Ia juga dipercayai dipandu oleh layanan PH terhadap parti itu yang dilihat tidak bersungguh-sungguh untuk mengajaknya bekerjasama.

Presiden MUDA, Syed Saddiq Syed Abdul Rahman menegaskan niat parti itu untuk bekerjasama dengan PH bukan sekadar tidak dilayan, malah diperlekehkan.

Justeru, beliau menegaskan anggapan yang menuduh pihaknya ‘tergesa-gesa’ dan enggan bekerjasama dengan Datuk Seri Anwar Ibrahim sebagai tidak berasas.


Tahniah rakyat Malaysia: KJ

KUALA LUMPUR, 18 Syawal 1443H, Khamis – Menteri Kesihatan, Khairy Jamaluddin mengucapkan tahniah kepada rakyat Malaysia kerana mengamalkan tingkah laku yang baik dalam fasa peralihan ke endemik.

Beliau berkata, ini sekali gus membuktikan bahawa rakyat mempunyai kemampuan untuk menjayakan fasa peralihan ke endemik ini dan mereka masih patuh dengan prosedur operasi standard dalam mengekang penularan COVID-19.

“Kita lihat dari segi tingkah laku rakyat Malaysia sangat baik dalam fasa peralihan ke endemik, apabila berada di kawasan terbuka atau di luar masih lagi pakai pelitup muka.

“Ini bermakna rakyat Malaysia sudah tahu macam mana nak ‘hidup’ dengan COVID-19. Mereka juga tahu sekiranya ada gejala, tidak keluar, tidak campur atau mereka akan mengasingkan diri,” katanya selepas merasmikan persidangan Hari Asma Sedunia 2022 di sini hari ini.

Khairy diminta mengulas mengenai faktor jumlah kes COVID-19 yang dilihat masih terkawal sejak kebelakangan ini meskipun dijangka meningkat selepas musim perayaan Aidilfitri.

Beliau berkata, dengan pematuhan yang baik dalam kalangan rakyat, negara ini tidak perlu lagi menguatkuasakan undang-undang seperti mengeluarkan notis kompaun dan sebagainya.

“Saya nampak berbanding dengan negara lain, mungkin mereka lebih longgar daripada segi SOP dan pematuhan terhadap SOP mereka tetapi kita tengok semua (rakyat Malaysia) pakai pelitup dan tiada apa-apa masalah. Ini adalah satu ‘perisai’ penting,” katanya.

Beliau juga berkata, jumlah pemberian vaksinasi yang tinggi juga merupakan faktor yang membantu dalam mengawal kes jangkitan COVID-19 di negara ini.

“Ini bukanlah sangat soal jumlah kes tetapi lebih kepada kesan yang buruk daripada COVID-19 dan vaksinasi ini membantu mengurangkan kesan yang buruk.

“Kita tengok sekarang ini pun hospital kita tidaklah penuh dengan kes COVID-19. Banyak kes lain dapat kita selesaikan sekarang dan bagi tumpuan (kes) asma dan penyakit tidak berjangkit (NCD) yang lain. Jadi, ini saya lihat adalah kejayaan rakyat Malaysia,” katanya.

Mengulas berhubung isu penyakit tangan, kaki dan mulut (HFMD), Khairy berkata, semua pihak terutamanya ibu bapa perlu diberi kesedaran serta pengetahuan berkaitan penyakit tersebut.

“Apa yang penting adalah penerangan diberikan kepada ibu bapa apakah itu HFMD, gejalanya dan apakah langkah-langkah apabila anak mereka dikesan ada tanda-tanda HFMD,” katanya menambah golongan ibu bapa perlu meningkatkan kesedaran anak mereka mengenai kebersihan kendiri dalam mencegah dijangkiti penyakit itu.

“Pemilik premis terutama taska dan tadika supaya mereka sentiasa melakukan pembersihan terhadap premis dan mesti dibuat setiap hari supaya semua permukaan dapat dicuci dan bersih,” katanya selain memberitahu Pejabat Kesihatan Daerah juga perlu memainkan peranan dalam pemberitahuan tentang kawasan titik panas kes HFMD. – Bernama


PKP 2.0 akan tamat pada masa sesuai

PUTRAJAYA, 17 Rejab 1442H, Isnin – Menteri Kanan (Keselamatan), Datuk Seri Ismail Sabri Yaakob berkata, Perintah Kawalan Pergerakan (PKP) 2.0 yang sedang berkuat kuasa ketika ini hanya akan ditamatkan pada masa yang sesuai.

Menjelaskan perkara itu, beliau berkata, keputusan itu akan mengambil kira jumlah peratusan rakyat sudah divaksin.

Bagaimanapun, katanya, perincian mengenainya masih belum dibincangkan lagi buat masa ini.

“Kita belum adakan mesyuarat tentang berapa peratus rakyat selepas divaksin, baru kita akan tarik balik PKP.

“Tetapi, saya percaya apabila tiba masa bersesuaian, kita akan tarik balik PKP 2.0 yang diperkenalkan,” katanya.

Beliau berkata demikian dalam sidang akhbar selepas amanat Setahun Malaysia Prihatin di Pusat Persidangan Antarabangsa Putrajaya (PICC), hari ini.

Semalam, Ketua Pengarah Kesihatan, Tan Sri Dr Noor Hisham Abdullah berkata, keputusan untuk membenarkan pergerakan merentas negeri atau daerah, bergantung kepada penilaian beberapa faktor dan ia memerlukan keputusan bersama pihak kerajaan.

Beliau berkata, buat masa ini, tindakan kawalan kesihatan awam masih perlu diteruskan di samping memastikan program imunisasi berjalan lancar.


Kes rasuah: SPRM buru dua warga asing

BANGI, 14 Zulkaedah 144H, Jumaat – Suruhanjaya Pencegahan Rasuah Malaysia (SPRM) Negeri Sembilan sedang mengesan dua individu bagi membantu siasatan kes rasuah berasingan.

SPRM berkata, individu pertama , Peter Jan Eimers, 61, yang juga lelaki warga Belanda  memegang passport bernombor BA0223039 dan mempunyai alamat terakhir di  No. 14, Preston Road, Singapore 117612.

Katanya, individu terbabit dikesan kali terakhir ketika memasuki Malaysia pada 3 Mei 2007.

Sementara itu, SPRM berkata, individu kedua yang sedang dikesan adalah Jaber Hamid Husson, 28, yang juga seorang lelaki warga Myanmar yang memegang kad Suruhanjaya Tinggi Bangsa-Bangsa Bersatu Untuk Pelarian (UNHCR) bernombor 354-00287837.

Katanya, individu berkenaan mempunyai alamat terakhir di No.50, Lorong 7, Taman Jujur, Sikamat, 70400, Seremban, Negeri Sembilan.


ICC digesa siasat layanan ‘kejam’ China terhadap Uyghur

WASHINGTON, 28 Zulkaedah 1443H, Selasa – Sekumpulan peguam menggesa Mahkamah Jenayah Antarabangsa (ICC) menyiasat kerajaan China yang didakwa menindas etnik minoriti Islam Uyghur di wilayah Xinjiang

China didakwa memberi layanan buruk terhadap Uyghur dengan melakukan genosid seperti pembunuhan beramai-ramai dan melakukan jenayah kemanusiaan.

Ia termasuk penahanan tanpa sebab, penyeksaan, pengasingan kanak-kanak daripada ibu bapanya serta pemusnahan budaya minoriti.

Peguam yang mewakili kumpulan etnik Uyghur berkata, pihaknya telah membentangkan bukti terbaharu keadaan ICC.

“Perkara ini sangat menyedihkan dan jelas menunjukkan apa yang berlaku kepada mereka seperti kembali berada dalam tahanan,” kata peguam utamanya, Rodney Dixon menerusi kenyataan yang dihantar kepada VOA.

Katanya, ICC mempunyai bidang kuasa ke atas jenayah dan mengesa suruhanjaya itu bertindak dan membuka siasatan segera.

Pembentangan bukti ini adalah kali ketiga dihantar kepada ICC oleh pasukan undang-undang sejak memfailkan aduan awal, kira-kira dua tahun lalu.

Selepas penyerahan bukti pertama pada 6 Jun 2020 pendakwa raya ICC berkata, mahkamah tidak dapat memproses kerana kes berkenaan berlaku di China yang bukan negara anggota ICC.

Menurut pasukan peguam, bukti terakhir yang diserahkan itu termasuk bukti saksi yang dihantar pulang ke China, ditahan kem tahanan dan berdepan penyeksaan sebelum melarikan diri dari China pada 2018.

Bukti berkenaan jelas membuktikan kerajaan China sedang melaksanakan dasar menghimpunkan kaum etnik Uyghur dan etnik Turki dari luar China termasuk negara-negara ICC seperti negara jiran di Tajikistan dan memaksa mereka balik semula ke China. – Agensi


Jemaah haji terkandas: 5 ditahan termasuk pemilik agensi pelancongan

BANGI, 9 Zulhijjah 1443H, Sabtu – Lima individu termasuk pemilik sebuah agensi pelancongan yang disyaki terlibat insiden hampir 400 jemaah haji terkandas di Lapangan Terbang Antarabangsa Kuala Lumpur (KLIA), berjaya ditahan polis.

Ketua Polis Daerah Wangsa Maju, Supritendan Ashari Abu Samah berkata, kesemua lima individu berkenaan diberkas menerusi serbuan di beberapa lokasi, kira-kira 9 malam tadi.

“Dua lelaki dan tiga wanita berusia 30 hingga 60 tahun itu yang ditahan membabitkan pemilik agensi pelancongan berkenaan serta isterinya, seorang ejen serta dua pekerja di agensi terbabit yang terletak di Danau Kota.

“Kami mengambil keterangan mereka di Ibu Pejabat Polis Daerah (IPD) Wangsa Maju bagi membantu siasatan,” katanya.

Sehingga kini Ashari berkata, sebanyak 23 laporan polis diterima polis di seluruh Kuala Lumpur berhubung kes tersebut.

Kesemua 23 laporan itu dibuat di Wangsa Maju, Sentul dan Dang Wangi membabitkan kerugian wang berjumlah RM760,000.

Kes berkenaan sedang disiasat di bawah Seksyen 420 Kanun Keseksaan kerana melakukan penipuan.

Sebelum ini, kira-kira 380 bakal jemaah haji telah terkandas di KLIA di Sepang, Khamis lalu selepas dipercayai menjadi mangsa penipuan sebuah agensi pelancongan swasta yang mengendalikan urusan penghantaran jemaah haji.

Penerbangan berkenaan sepatutnya dijadualkan ke Jeddah Selasa lalu, namun ditangguhkan atas alasan dokumen tidak lengkap, sebelum penerbangan baru dijadual pada jam 4.30 petang kKhamis dan tertangguh lagi pada jam 7 malam, hari sama.

Mereka yang berkumpul di Aras 5, Balai Pelepasan KLIA dipercayai menggunakan visa furada untuk menunaikan haji dan tidak melalui urusan Lembaga Tabung Haji (TH).

Visa furada adalah visa yang diuruskan sendiri dan dilapor dikeluarkan oleh Arab Saudi tanpa membabitkan jumlah kuota yang diperoleh TH


PRU15: Jentera PAS sudah sedia, kata Tuan Ibrahim

BANGI, 26 Safar 1444H, Jumaat – PAS sudah berada di pecutan terakhir dan bersedia sepenuhnya untuk menghadapi Pilihan Raya Umum ke-15 (PRU15), kata Timbalan Presidennya, Datuk Seri Tuan Ibrahim Tuan Man.

“Ini kira ‘gear’ akhir, sudah bersedia sepenuhnya daripada segi jentera.

“Insya-Allah daripada segi parti, kita (juga) masih menunggu mengenai tarikh persiapan PRU-15, tetapi secara keseluruhannya kita dapati negeri-negeri sudah bersedia sepenuhnya untuk menghadapi pilihan raya,” katanya seperti dilapor Berita Harian.

Bercakap mengenai pembahagian kerusi, beliau berkata, Perikatan Nasional (PN) dijangka selesai dalam masa terdekat berhubung perkara itu.

Katanya, perbincangan sudah dilakukan sebelum ini namun tiada keputusan muktamad lagi.

Bagaimanapun beliau yakin isu melibatkan pembahagian kerusi itu akan diselesaikan selepas mengadakan pertemuan bersama beberapa pimpinan yang berada dalam PN.

“Saya difahamkan mesyuarat pertama sudah diadakan, mesyuarat kedua dan ketiga akan diadakan dalam tempoh terdekat.

“Saya rasa dalam PN ini kita mudah untuk selesai masalah kerusi, tiada masalah sangat (dan) kita yakin dalam dua, tiga kali mesyuarat boleh selesaikan, Insya-Allah,” katanya.

Beliau turut menjelaskan PN kini telah menubuhkan jawatankuasa manifesto PRU15 yang akan memberi fokus kepada kestabilan politik dan ekonomi negara.

Katanya, tumpuan utama yang pertama untuk pemulihan ekonomi negara dan kedua, melibatkan isu perubahan iklim yang memberikan impak secara langsung kepada situasi negara.


Suami Zeti terima dana 1MDB sebelum SRC ditubuhkan: Pendakwaan

PUTRAJAYA, 11 Syaaban 1443H, Selasa – Mahkamah Persekutuan hari ini diberitahu bahawa tiada perkaitan bukti antara dana yang diterima oleh Datuk Dr Tawfiq Ayman daripada 1Malaysia Development Berhad (1MDB) pada 2008 dengan wang SRC International Sdn Bhd yang dimasukkan ke akaun bank Datuk Seri Najib Tun Razak.

Timbalan Pendakwa Raya adhoc Datuk V. Sithambaram berkata SRC tidak wujud ketika Tawfiq menerima wang daripada dana kekayaan negara itu pada 2008. Tawfiq adalah suami bekas Gabenor Bank Negara Malaysia Tan Sri Dr Zeti Akhtar Aziz

Beliau berkata demikian ketika berhujah di hadapan Ketua Hakim Negara Tengku Maimun Tuan Mat yang mendengar rayuan bekas Perdana Menteri itu untuk mengemukakan bukti baharu dalam kes terhadapnya yang membabitkan SRC.

“Yang Arif, kini mereka menyatakan bahawa wang yang diterima oleh suami Zeti pada 2008 mempunyai kaitan dengan wang yang beliau (Najib) terima pada 2014 sedangkan SRC belum wujud ketika itu.

“Adalah jelas bahawa wang itu milik 1MDB. Keseluruhan rentetan peristiwa tidak ada kena-mengena dengan dana SRC atau mempunyai kaitan dengan pertuduhan yang dihadapi oleh perayu (Najib). Apa kena-mengena Zeti dan suaminya dengan kes ini,” kata Sithambaram.

Turut bersidang Presiden Mahkamah Rayuan Tan Sri Rohana Yusuf, Hakim Besar Malaya Tan Sri Azahar Mohamed, Hakim Besar Sabah dan Sarawak Tan Sri Abang Iskandar Abang Hashim serta Hakim Mahkamah Persekutuan Datuk Seri Mohd Zawawi Salleh.

Terdahulu, peguam Tan Sri Muhammad Shafee Abdullah berhujah Mahkamah Rayuan sepatutnya memerintahkan agar Najib dibicarakan semula dan permohonan beliau untuk mengemukakan bukti baharu dalam kes itu didengar di hadapan panel lain.

Beliau berkata ini kerana panel terdahulu yang dipengerusikan oleh Datuk Abdul Karim Abdul Jalil dan terdiri daripada Datuk Has Zanah Mehat dan Datuk Vazeer Alam Mydin Meera telah dipengaruhi untuk menutup minda mereka daripada mendengar permohonan itu pada Disember tahun lepas.

Najib, 68, membuat permohonan itu susulan kenyataan media yang dikeluarkan oleh Suruhanjaya Pencegahan Rasuah Malaysia pada 19 Nov lepas berkaitan aset 1MDB yang diperoleh semula apabila Kerajaan Singapura memulangkan sejumlah US$15.4 juta kepada Malaysia yang mempunyai kaitan dengan akaun Cutting-Edge Industries Ltd (CEIL) milik suami Zeti.

Pada 7 Disember 2021, Mahkamah Rayuan telah menolak permohonan Ahli Parlimen Pekan itu untuk mengemukakan bukti baharu dalam rayuannya dan memutuskan bahawa Najib gagal memenuhi peruntukan di bawah Seksyen 61 Akta Mahkamah Kehakiman bahawa bukti baharu diperlukan demi keadilan dalam kes itu.

Keesokan harinya, mahkamah sama mengekalkan sabitan serta hukuman penjara 12 tahun dan denda RM210 juta yang dijatuhkan ke atas Najib kerana menyeleweng RM42 juta dana SRC selepas menolak rayuan beliau terhadap keputusan Mahkamah Tinggi pada 28 Julai 2020.

Pendengaran rayuan itu bersambung esok. – Bernama


3 pemimpin terkemuka Hamas ditahan rejim pengganas Israel

HEBRON, 13 Syaaban 1442H, Sabtu – Tentera rejim pengganas Israel menahan tiga pemimpin terkemuka Hamas di kota Hebron di Tebing Barat, Palestin

Saksi memberitahu Anadolu Agency bahawa seorang askar Israel menahan Hatem Qaffeisha, 58, seorang pemimpin tertinggi Hamas di Hebron dan seorang Ahli Parlimen Palestin.

Bekas Menteri Pemerintahan Tempatan, Isa Al-Jabari, 55, dan tokoh Hamas terkemuka Mazen Al-Natsha, 49, juga ditahan.

Ketiga-tiga tokoh tersebut telah dipenjara beberapa kali oleh tentera Israel sebelum ini.

Terdahulu, Hamas pernah mengingatkan rancangan Israel untuk mengadakan kempen penangkapan besar-besaran terhadap anggotanya menjelang pilihan raya Palestin yang dijadualkan pada bulan Mei.

Pada bulan Februari, anggota utama Hamas telah ditahan termasuk Mustafa Al-Shannar, Adnan Asfour, Yaser Mansour, Khalid El-Haj, Abdel-Basit El-Haj, Omar Al-Hanbali dan Faze ‘Sawafteh.

Hamas mengatakan pihak berkuasa Israel bertujuan untuk mengganggu pilihan raya Palestin dan mempengaruhi keputusannya.

Hamas juga menuduh pihak berkuasa Israel mengancam anggotanya dengan penjara jika mereka bertanding dalam pilihan raya akan datang.

Rakyat Palestin dijadualkan mengundi dalam pemilihan Legislatif pada 22 Mei, pemilihan presiden akan diadakan pada 31 Julai dan pemilihan Majlis Nasional pada 31 Ogos.

Pilihan Raya Legislatif terakhir diadakan pada tahun 2006, dengan Hamas mengunggulinya. – Agensi


Segera tubuh RCI siasat dalang daging cop halal palsu

BANGI, 13 Jamadilawal 1442H, Isnin – Satu Suruhanjaya Siasatan Diraja (RCI) perlu ditubuhkan untuk membawa pesalah-pesalah yang terbabit dalam kes penyeludupan daging sejuk beku menggunakan logo halal palsu ke muka pengadilan, kata Presiden Sukarelawan Malaysia, Isham Jalil.

Menyifatkan bahawa isu ini adalah sesuatu yang amat serius, beliau menegaskan bahawa pesalah-pesalah berkenaan sama sekali tidak boleh terlepas begitu sahaja.

“Saya tidak mahu makan daging yang tidak halal kerana ianya akan menjadi darah daging, samalah sebabnya kenapa selama 20 tahun saya bekerja dengan kerajaan dan syarikat berkaitan kerajaan, saya tidak pernah makan rasuah kerana ianya juga akan menjadi darah daging.

“… dan jika kita memberi anak dan isteri kita makan makanan yang tidak halal, ia akan menjadi darah daging mereka juga. Saya tidak akan benarkan ini berlaku,” katanya dalam satu kenyataan, hari ini.

Mengulas lanjut, beliau berkata, pasti kebanyakan umat Islam di Malaysia juga berpendirian begini berkenaan daging tidak halal.

“Mereka juga tidak mahu makan dan memberi makan anak isteri mereka dengan daging yang tidak halal yang akan menjadi darah daging mereka.

“Sebab itu isu daging yang dicampur dengan daging tidak halal ini adalah amat serius,” kata Isham yang juga merupakan Ketua Penerangan Barisan Nasional (BN) Selangor.

Sehubungan itu, Isham menegaskan, mana-mana pihak yang bertanggungjawab membenarkan perkara ini berlaku lebih-lebih lagi jika mereka mendapat keuntungan atau rasuah daripadanya menanggung dosa berat.

Ini kerana, katanya, mereka telah menyebabkan berjuta-juta umat Islam di Malaysia selama bertahun-tahun secara tidak sengaja makan daging yang tidak halal atau haram.

“Di akhirat kelak mereka yang tidak bertanggungjawab ini perlu menjawab perkara ini dengan Allah SWT.

“Dan untuk mengelakkan perkara seperti ini daripada berlaku lagi, perlu dilaksanakan siasatan supaya pesalah yang tidak bertanggungjawab ini dibawa ke muka pengadilan di dunia ini juga,” tegasnya.


Banjir: AADK gerakkan anggota laksana misi bantuan

BANGI, 16 Jamadilawal 1443H, Selasa – Susulan kejadian banjir kilat di beberapa negeri termasuk Selangor sejak Jumaat lalu, Agensi Antidadah Kebangsaan (AADK) menerusi Skuad Antidadah turun padang melaksanakan misi bantuan kepada penduduk terjejas.

Bantuan itu dilaksanakan secara sukarela oleh Skuad Antidadah yang disertai oleh 53 orang termasuk pegawai AADK.

Ketua Pengarah AADK, Tuan Sutekno Ahmad Belon berkata, usaha itu merupakan tanggungjawab sosial korporat (CSR) AADK untuk membantu meringankan beban yang dihadapi oleh mangsa.

“Selain komited dalam usaha membanteras penyalahgunaan dan penagihan dadah di negara ini, sukarelawan Skuad Antidadah juga prihatin terhadap masyarakat dan peka kepada isu semasa bencana yang berlaku khususnya di sekitar Selangor yang terlibat dalam kejadian banjir kilat.

“Atas dasar CSR, AADK menggerakkan Skuad Antidadah Daerah Kuala Selangor, Skuad Antidadah Daerah Hulu Langat, Skuad Antidadah Daerah Sepang dan Skuad Antidadah Daerah Ampang ke beberapa lokasi bagi menghulurkan bantuan,” katanya menerusi kenyataan, hari ini.

Sutekno menambah, operasi turun padang berkenaan melibatkan kawasan Taman Sri Muda, Seksyen 25, Shah Alam; Batu 14 dan Sungai Lui di Hulu Langat serta Pusat Pemulihan Penagihan Narkotik (PUSPEN) Sepang.

“Dalam misi bantuan tersebut, Skuad Antidadah bersama jabatan dan agensi penguatkuasaan, berganding bahu menjalankan operasi menyelamat dan mengeluarkan mangsa terperangkap menggunakan bot penyelamat termasuk mengagihkan makanan, barangan asas dan membersihkan rumah penduduk yang terjejas akibat banjir.

“Ini termasuklah, menjalankan kerja-kerja sukarelawan menyediakan makanan di Pusat Penjaja Dengkil,” katanya.

Pasukan AADK Wilayah Persekutuan dengan kerjasama Kelab Rekreasi dan Sosial AADK WP juga mengambil inisiatif turun padang membersihkan kediaman kakitangan yang terjejas banjir kilat di Taman Nanding, Hulu Langat, Selangor.


COVID-19: Kes di Kelantan tak meningkat, walau ramai pulang ke kampung

KOTA BHARU, 9 Syawal 1443H, Selasa – Bilangan kes COVID-19 di Kelantan tidak menunjukkan peningkatan meskipun dengan kepulangan begitu ramai perantau menyambut Hari Raya Aidilfitri baru-baru ini.

Pengerusi Jawatankuasa Kerajaan Tempatan, Perumahan dan Kesihatan negeri Dr Izani Husin berkata meskipun jangkaan awal akan berlaku kenaikan kes, namun sebaliknya berlaku dan jumlah kes masih pada dua digit.

Beliau berkata keadaan itu menunjukkan keberkesanan Pelan Pemulihan COVID-19 yang dilaksanakan oleh kerajaan seperti penekanan kepada pematuhan prosedur operasi standard (SOP) dan program vaksinasi termasuk dos penggalak.

“Syukur kerana kita sudah masuk fasa peralihan ke endemik dan bilangan kes tidak banyak walaupun di peringkat awal kita menjangkakan dengan migrasi ramai rakyat dari negeri yang kes COVID-19 tinggi ke sini, maka akan berlaku kenaikan.

“Kita bersyukur kerana sehingga hari ini iaitu seminggu sebelum dan seminggu selepas Aidilfitri kes masih tidak menunjukkan peningkatan dan masih kekal di dua digit,” katanya kepada pemberita selepas Majlis Hari Raya Bersama Media di pejabatnya di Kota Darul Naim, di sini hari ini.

Katanya meskipun terdapat kes baharu, jumlahnya tidak tinggi malah kemasukan ke hospital juga berkurangan termasuk kes serius yang membawa kepada kematian.

“Bagi saya vaksin amat berkesan bagi mencegah COVID-19 daripada menjadi semakin buruk dan ia satu kejayaan besar kepada usaha kerajaan,” katanya.

Sementara itu mengulas mengenai kadar vaksinasi dalam kalangan kanak-kanak dan dos penggalak yang agak rendah di negeri ini, Dr Izani berkata jumlah kes yang semakin berkurangan mungkin menyebabkan sebahagian penduduk menangguhkan vaksinasi.

“Kemungkinan ada penduduk yang merasakan kita sudah berjaya mendapat imuniti kelompok sehingga tidak perlu lagi mendapatkan vaksin,” katanya. – Bernama


Perlis benar masjid dibuka sepenuhnya mulai esok

KANGAR, 5 Rabiulawal 1443H, Selasa – Kesemua masjid di Perlis dibenarkan dibuka sepenuhnya mulai esok (13 Oktober) dengan kelonggaran prosedur operasi standard (SOP) pengimarahan masjid secara berperingkat.

Raja Muda Perlis, Tuanku Syed Faizuddin Putra Jamalullail bertitah, antara SOP utama mesti dipatuhi ialah setiap jemaah haruslah menerima suntikan vaksin COVID-19 yang lengkap, sama ada bagi dewasa atau kanak-kanak.

“Selari dengan suasana semasa dan kebenaran diumumkan kerajaan, beberapa perkara terdahulu yang dihadkan dengan ini dibenarkan seperti tiada lagi had kehadiran hanya kepada anak kariah dan mereka yang terlibat dengan aktiviti rentas negeri juga dibenarkan hadir ke masjid.

“Namun bagi mereka yang berstatus ‘Person Under Investigation’, ‘Person Under Surveillance’ dan berisiko dijangkiti, bergejala seperti demam, sesak nafas, sakit tekak, selesema tidak dibenarkan hadir ke masjid,” titah baginda dalam kenyataan hari ini.

Baginda bertitah, sebarang sentuhan fizikal seperti bersalaman adalah dilarang dan penjarakan fizikal perlu terus diamalkan sama ada ketika mendirikan solat, sesi kuliah atau ceramah.

Tuanku Syed Faizuddin yang juga Yang Dipertua Majlis Agama Islam dan Adat Istiadat Melayu Perlis (MAIPs) bertitah, jemaah juga digalakkan agar memakai pelitup separuh muka jenis N95 atau K95 dengan kaedah dua pelitup muka, dilengkapkan dengan pelindung muka (face shield).

“Semua aktiviti pengimarahan sama ada solat fardu, solat Jumaat, solat jenazah, kuliah agama, ceramah dan akad nikah dibenarkan dengan syarat pematuhan SOP. Namun aktiviti jamuan hendaklah dilaksanakan secara edaran.

“Semua masjid di seluruh Perlis tertakluk kepada arahan SOP ini, manakala surau atau tempat solat umum kekal tidak dibuka. Larangan ini termasuk kepada agensi, institusi, parti, maahad tahfiz, melainkan dengan kebenaran khas daripada MAIPs,” titah baginda. – Bernama


LUAS kesan pencemaran bau di Rawang

RAWANG, 28 Rabiulawal 1442H, Sabtu – Lembaga Urus Air Selangor (LUAS) dan Pengurusan Air Selangor Sdn Bhd (Air Selangor) telah mengesan bau di udara berhampiran kawasan Perumahan Saujana, Rawang lebih kurang jam 12.00 tengah malam tadi semasa pemantauan Ops Sumber Air.

LUAS dalam satu kenyataan berkata, pihaknya dan AIR Selangor telah membuat pensampelan bau air Sungai Kundang berhampiran taman tersebut dan mengesan bau sebanyak empat TON.

“LUAS bersama Air Selangor telah membuat siasatan di kawasan Taman Velox dan mendapati kawasan takungan bersebelahan longkang berhampiran LRK IWK telah melimpah, disyaki bocor berkemungkinan disebabkan hujan lebat di sekitar kawasan berhampiran.

“LUAS dan Air Selangor mengambil tindakan pantas dengan meletakkan 14 beg Activated Carbon (AC) di aliran keluar dan di dalam takungan kawasan yang disyaki di kawasan longkang berhampiran LRK IWK,” kata LUAS di laman Facebook.

Katanya, pihak IWK sedang melaksanakan tindakan pembersihan dan kawalan di kawasan berkenaan.

“Tiada henti tugas LRA dan gangguan bekalan air dilaporkan. Sebarang perkembangan akan dimaklumkan dari masa ke masa,” katanya.


Banjir: Gebenor Bahia isytihar bencana banjir paling teruk dalam sejarah

ITABUNA (Brazil), 23 Jamadilawal 1443H, Selasa –  Angka kematian akibat banjir yang melanda timur Brazil meningkat kepada 20 orang pada Isnin, sekali gus Gabenor negeri Bahia mengisytiharkannya sebagai bencana paling teruk dalam sejarah.

Sehingga kini, pasukan penyelamat negeri dalam keadaan bersiap sedia untuk menghadapi hujan lebat berterusan pada tempoh beberapa hari mendatang.

Sebahagian besar Bahia – yang mempunyai kira -kira 15 juta penduduk – mengalami banjir sekejap-sekejap selama berminggu-minggu, selepas berdepan kemarau panjang.

Banjir di beberapa kawasan bertambah teruk pada lewat malam Krismas dan awal Hari Krismas selepas air empangan melimpah dan menyebabkan penduduk berebut pindah ke tempat lebih tinggi.

Pasukan penyelamat berkawal dengan perahu kecil di sekitar bandar Itabuna di selatan Bahia, bagi mengeluarkan penduduk yang terperangkap di rumah mereka, termasuk yang terpaksa berlindung di bahagian tingkat dua kediaman.

Gabenor Bahia, Rui Costa berkata, 72 majlis perbandaran kini berada dalam keadaan darurat.

“Malangnya kita sedang melalui bencana terburuk yang pernah berlaku dalam sejarah Bahia,” katanya.

Leftenan Kolonel Kor Bomba Bahia, Manfredo Santana berkata, pekerja kecemasan telah menyelamatkan 200 mangsa di hanya tiga bandar berdekatan, ekoran arus deras Sungai Cachoeira merumitkan usaha menyelamat.

Setakat Isnin, agensi pertahanan awam Bahia mengesahkan bahawa 20 nyawa terkorban, dan sedang memantau empangan tambahan sekiranya terdapat sebarang tanda kemungkinan runtuh.-  Agensi


KPM berbincang dengan Sabah isu tanah sekolah daif

KUALA LUMPUR, 22 Safar 1443H, Rabu – Kementerian Pendidikan (KPM) sedang dan akan terus mengadakan perbincangan dengan pihak berkaitan di peringkat kerajaan negeri bagi menangani isu projek naik taraf sekolah daif di Sabah yang belum dapat dimulakan akibat masalah tanah.

Timbalan Menteri Pendidikan II Datuk Mohamad Alamin berkata hal ini memandangkan isu tanah adalah antara kekangan bagi memulakan pembinaan sesuatu projek naik taraf atau membina sekolah baharu disebabkan ketidakcukupan saiz tapak berdasarkan reka bentuk Jabatan Kerja Raya (JKR).

Beliau memberi contoh, keperluan tapak tanah ditetapkan JKR bagi membina sesebuah sekolah rendah adalah seluas enam ekar manakala sekolah menengah sebanyak 10 ekar, namun disebabkan saiz tanah yang kecil menyebabkan projek naik taraf sekolah daif tidak dapat dimulakan.

“Terdapat 31 daripada 270 sekolah yang telah diluluskan peruntukan untuk projek naik taraf sekolah daif bagi tempoh 2016 hingga 2020 masih belum dapat disiapkan atau dimulakan berikutan beberapa masalah berkaitan antaranya isu tanah,” katanya kepada Bernama di Bangunan Parlimen.

Sehubungan itu beliau yang juga Ahli Parlimen Kimanis turut meminta JKR agar tidak terlalu tegar dalam aspek reka bentuk sekolah yang telah ditetapkan kerana dikhuatiri akan melambatkan lagi projek yang telah dirancang.

“Kalau nak tunggu tanah enam ekar, tunggu tanah 10 ekar sampai bila nak dapat. Berbanding bina bangunan di atas tanah, kenapa tidak bina bangunan tinggi, mungkin dua tingkat setengah,” katanya.

Pemilihan projek sekolah daif dibuat berdasarkan keadaan fizikal bangunan sekolah, sama ada tidak sempurna, tidak berfungsi, atau tidak selamat digunakan, dengan KPM menggunakan tanda aras berdasarkan sistem skala iaitu skala satu hingga hingga tujuh. Skala tujuh merujuk keadaan bangunan yang paling tidak selamat.

Mengulas isu kekurangan guru di Sabah, Mohamad berkata buat masa ini terdapat beberapa perancangan KPM bagi mengatasinya, antaranya melalui keutamaan penempatan anak jati Sabah sebagai guru di negeri itu, selain pengambilan guru secara one-off dan kontrak untuk perkhidmatan.

“Daripada 18,000 guru one-off yang akan diambil seluruh negara, saya minta keutamaan juga diberikan kepada Sabah dan Sarawak, kalau boleh 50 peratus,” katanya.

Mohamad berkata beliau juga akan memberi tumpuan terhadap isu kekurangan makmal sekolah di Sabah bagi meningkatkan tahap pendidikan dan membantu dalam proses pengajaran dan pembelajaran berkaitan subjek tertentu di sekolah.

“Saya difahamkan Jabatan Pendidikan Negeri Sabah juga telah memohon kepada KPM untuk memperlengkapkan sekolah-sekolah yang masih kekurangan makmal,” katanya. – Bernama


Terus membisu, OIC ibarat bangkai bernyawa

BANGI, 8 Syawal 1442H, Khamis – Ibarat bangkai bernyawa – perumpaaan paling tepat boleh dilabelkan ke atas Pertubuhan Kerjasama Islam (OIC) – yang disertai 57 buah negara Islam seluruh dunia.

Ini susulan tindakan OIC yang terus membisu, walhal ratusan umat Islam Palestin terbunuh dan ribuan yang lain dibantai rejim pengganas Israel tanpa perikemanusiaan

Ketua Perhubungan Ikatan Muslimin Malaysia (ISMA), Negeri Kelantan, Ustaz Sharipudin Abdul Kadir mempersoalkan sama ada OIC hanya menunggu arahan negara sekutu Israel – Amerika Syarikat (AS) sebelum mengeluarkan sebarang kenyataan.

“Adakah sedang menunggu arahan dari badut USA. Amat sesuai persahabatan badut dan ‘puppet’. ‘Puppet’ hanya menunggu arahan dari badut.

“Bertambah malang lagi apabila sebuah negara anggotanya bersekongkol dengan satu bangsa musuh Allah dan agamaNya membantai muslim Palestin dengan penuh kebanggaan.

“Segalanya terbongkar kali ini dengan kehendak Allah secara terang dan jelas. Negara ini telah lama bersama Yahudi mengkhianati saudaranya. Adakah mereka muslim atau sebaliknya?,” katanya dalam satu kenyataan.

Ustaz Sharipudin juga mempersoal pendirian negara-negara Islam, 57 buah negara yang bernaung di bawah OIC menyepi diri dengan kehinaan.

“Dengan membiarkan saudara seagama dibantai sudah 11 hari berturut-turut tiada sebarang tindakan.

“Adakah kamu rela melihat mujahidin syahid meninggalkan kamu mengadap Allah dengan penuh kemuliaan sedangkan kamu hidup di dunia seterusnya dengan penuh kehinaan?

“Lebih hina daripada Yahudi kerana kamu mengaku kamu muslim dan pemimpin kaum muslim tetapi membiarkan saudara kamu di bantai tanpa belas kasihan dan peri kemanusiaan oleh satu bangsa yang dilaknat Allah,” katanya.

Beliau memberi peringatan terhadap OIC jika tidak mengambil berat tentang urusan muslim yang kini ditimpa dugaan yang besar dan amaran Rasulullah ﷺ.

“Ingat amaran Rasulullah ﷺ, muslim yang tidak mengambil berat tentang urusan muslim yang lain maka mereka bukan dari kalangan mereka.

“Kamu dinafikan oleh Rasulullah ﷺ sebagai muslim yang sebenar. Adakah gelaran ini yang kamu nantikan. Kamu akan hina di dunia ini dan hina di hadapan Allah di akhirat nanti.

“Kita mendoakan agar jika Yahudi masih hidup selepas ini hidup sebagai seekor kera yang hina,” katanya.

Terdahulu, Menteri Luar Negeri, Datuk Seri Hishammuddin Hussein berkata, OIC tidak boleh hanya menunggu campur tangan Pertubuhan Bangsa-Bangsa Bersatu (PBB) untuk bertindak dalam konflik Palestin kerana semakin banyak orang terbunuh.

Beliau berkata, di samping perlu mendesak PBB untuk memberikan perlindungan antarabangsa untuk semua orang di wilayah Palestin yang dijajah, OIC juga patut segera meningkatkan dan membantu rakyat Palestin dengan apa jua cara yang mungkin.

“Kita tidak boleh terus bercakap, kita mesti menunjukkan kepada dunia bahawa negara-negara Muslim ada di sini untuk membantu, tegasnya semasa mesyuarat tergempar OIC Ahad lalu.


COVID-19: 5 kes baharu dicatat hari ini

PUTRAJAYA, 8 Muharram 1442H, Khamis – Kes positif COVID-19 hari ini terus mencatatkan satu angka dengan hanya lima kes baharu, tiga daripadanya adalah penularan dalam negara, manakala dua lagi adalah kes import.

Ketua Pengarah Kesihatan Tan Sri Dr Noor Hisham Abdullah berkata bagi tiga kes penularan dalam negara itu, ia melibatkan tiga warga tempatan iaitu dua kes saringan pra-pembedahan di Hospital Angkatan Tentera Kem Terendak dan satu kes saringan bergejala di hospital yang sama.

Beliau berkata ini menjadikan jumlah kes positif sebanyak 9,296 kes serta jumlah kes aktif dengan kebolehjangkitan sebanyak 177 kes.

“Dua kes import pula dilaporkan di Selangor, yang mendapat jangkitan di luar negara iaitu Filipina dan Mesir, juga melibatkan warganegara,” katanya dalam sidang media mengenai perkembangan COVID-19 di sini hari ini.

Katanya, terdapat 16 kes yang telah pulih daripada COVID-19 pada hari ini, yang membawa kepada jumlah kumulatif kes yang telah pulih sepenuhnya adalah sebanyak 8,994 kes (96.8 peratus daripada jumlah keseluruhan kes).

“Sehingga kini, terdapat lapan lapan kes positif COVID-19 yang sedang dirawat di Unit Rawatan Rapi (ICU), di mana enam enam kes memerlukan bantuan pernafasan,” katanya.

Dr Noor Hisham berkata tiada pertambahan kes kematian berkaitan COVID-19 dilaporkan hari ini, justeru, jumlah kumulatif kes kematian COVID-19 di Malaysia adalah kekal sebanyak 125 kes iaitu 1.34 peratus daripada jumlah keseluruhan kes.

Mengulas lebih lanjut mengenai Kluster Tawar, beliau berkata memandangkan tiada kes baharu yang dilaporkan pada hari ini, jumlah kes positif COVID-19 kekal sebanyak 73 kes. – Bernama


Polis tahan lelaki biadab hina Nabi Muhammad dalam Facebook

BANGI, 9 Ramadan 1443H, Isnin – Polis menahan seorang lelaki bagi membantu siasatan berhubung dakwaan menghina Nabi Muhammad ﷺ di laman sosial Facebook miliknya.

Lelaki berusia 50 tahun itu ditahan di Taman Sri Muda, Shah Alam, Selangor kira-kira jam 11.15 pagi dan polis turut merampas sebuah telefon bimbit berserta kad sim dipercayai digunakan untuk memuat naik hantaran tersebut.

Pengarah Jabatan Siasatan Jenayah (JSJ) Bukit Aman, Komisioner Datuk Seri Abd Jalil Hassan berkata, polis mengesan akaun Facebook Uthaya Sankar SB yang memuat naik hantaran berunsur penghinaan terhadap Nabi Muhammad ﷺ pada 7 April lalu.

Katanya, siasatan kini dijalankan Unit Siasatan Jenayah Terkelas (USJT), Bahagian Pendakwaan Undang-Undang (D5) JSJ Bukit Aman di bawah Seksyen 298A Kanun Keseksaan kerana menyebabkan di atas alasan agama suasana tidak harmoni atau perasaan permusuhan atau memudaratkan perpaduan.

“Selain itu, kes juga disiasat mengikut Seksyen 233 Akta Komunikasi dan Multimedia 1998 kerana penggunaan tidak wajar terhadap kemudahan rangkaian atau perkhidmatan rangkaian,” katanya dalam kenyataan media hari ini.

Abd Jalil berkata, polis akan mendapatkan perintah reman esok mengikut Seksyen 117 Kanun Tatacara Jenayah.

Katanya, siasatan masih diteruskan dan orang ramai diminta tidak membuat sebarang spekulasi yang boleh menjejaskan siasatan.

“Orang ramai digesa agar menjadi pengguna media sosial yang bijak, berhemah dan tidak menggunakan platform terbabit sehingga boleh mendatangkan kegentaran awam serta menggugat keharmonian negara.

“Tindakan tegas tanpa kompromi akan diambil terhadap mana-mana individu yang sengaja menggugat ketenteraman serta keselamatan awam,” katanya.

Pada 6 April lalu, sebuah portal tempatan memetik kenyataan pelakon Iman Zulkarnain yang meluahkan kekesalan setelah berpoligami kerana dia seolah-olah mengecewakan isterinya.

Artis itu mengakui kegagalannya untuk berlaku adil dari segi emosi hingga mengakibatkan dia akhirnya berdepan perceraian sebanyak dua kali.

Katanya, pada awal dia beranggapan mampu berpoligami secara adil namun sangkaannya itu akhirnya meleset.

Iman yang mempercayai ada hikmah di sebalik kejadian ini menitipkan pesanan agar lelaki di luar sana ‘jangan cari penyakit.’

Susulan kenyataan Iman itu, Uthaya Sankar yang merupakan Pengasas Kumpulan Sasterawan Kavyan pula bertindak memberi ulasannya sendiri sambil memetik sebuah hadis berhubung amalan poligami.


Isu MARA: SPRM rakam keterangan 7 individu, beberapa lagi akan dipanggil

KUALA LUMPUR, 7 Rejab 1443H, Rabu – Suruhanjaya Pencegahan Rasuah Malaysia (SPRM) telah merakam percakapan tujuh individu bagi membantu siasatan dakwaan salah laku dan integriti melibatkan beberapa pegawai kanan Majlis Amanah Rakyat (MARA).

Ketua Pesuruhjaya SPRM Tan Sri Azam Baki berkata individu yang dipanggil meliputi kakitangan daripada MARA, MARA Corporation (MARA Corp) dan sebuah syarikat setiausaha korporat yang terlibat.

“SPRM akan memanggil beberapa lagi individu daripada ketiga-tiga pihak berkenaan untuk dirakam kenyataan,” katanya kepada Bernama di sini.

Beliau bagaimanapun enggan mendedahkan jumlah individu yang akan dipanggil untuk memberi keterangan.

Azam berkata pihaknya juga tidak menerima laporan mengenai salah laku membabitkan Pengarah Eksekutif MARA Corp Datuk Suhaili Abdul Rahman yang didakwa menggunakan kad kredit korporat syarikat itu.

Sebaliknya beliau berkata setakat ini, siasatan SPRM hanya mengenai isu salah laku dan integriti melibatkan pegawai kanan MARA dan MARA Corp.

Pada Sabtu lepas, SPRM mengesahkan menerima satu laporan berhubung dakwaan isu integriti melibatkan beberapa pegawai kanan MARA yang sedang disiasat secara dalaman oleh agensi itu. – Bernama


Tambah baik sistem kesihatan fokus utama calon Pejuang Indera Mahkota

Oleh Ainul Illia Meor Suzurudin

KUANTAN, 12 Rabiulakhir 1444H, Isnin – Ketika ini Malaysia dilihat berdepan pelbagai isu baik daripada sistem pendidikan, sistem ekonomi, sistem alam sekitar dan antara yang paling penting adalah sistem kesihatan.

Calon Pejuang Parlimen P082 Indera Mahkota, Dr Mohamad Nor Sundari berkata, berdasarkan pengamatannya sebagai ahli perubatan, beliau merasakan antara masalah besar di Malaysia adalah kekurangan fasiliti kesihatan.

“Kalau kita lihat di hospital-hospital di negara kita terutama di daerah kebanyakan fasiliti kesihatan masih jauh ketinggalan.

“Kita juga dapati Malaysia masih kekurangan penyelidikan dalam kalangan pakar perubatan dan juga pakar kesihatan. Ini teruji bila mana kita menghadapi COVID-19.

“Selain itu, kita juga kekurangan kepakaran yang terlibat dalam penyelidikan perubatan berteknologi tinggi.

“Contohnya, saya sebagai seorang pakar perubatan yang banyak menggunakan alat perubatan, kebanyakan alat-alat ini diperbuat daripada negara luar yang dicipta daripada negara-negara maju, peralatan perubatan ini sepatutnya boleh dicipta di Malaysia,” katanya.

Dalam pada itu, Dr Mohamad Nor yang juga Pakar Perunding Bedah Ortopedik melihat peluang bagi doktor tempatan untuk menjadi pakar agak terkekang dek kerana dasar dalam kerajaan.

“Kalau kita lihat masalah kesihatan lain, di negara kita yang khusus kepada doktor-doktor yang telah keluar dari bidang perubatan, peluang untuk menjadi pakar itu kurang bila ada kekangan dari segi penjawatan.

“Setelah kita berada dalam misi-misi perubatan ini, kita rasa banyak perkara besar yang kita tidak boleh lakukan memandangkan kita dikekang oleh dasar-dasar kerajaan hingga kita tidak boleh memberi perkhidmatan yang lebih baik,” katanya.

Justeru, Dr Mohamad Nor berkata, peluang menjadi Ahli Parlimen Indera Mahkota adalah platform yang baik untuk mengetengahkan masalah ini dan mencari solusinya.

Bukan hanya itu, beliau juga akan menaiktarafkan kehidupan penduduk di kawasan tersebut demi kesejahteraan masyarakat setempat.

“Saya akan berada di Parlimen Indera Mahkota. Indera Mahkota adalah satu Parlimen yang besar, yang mempunyai jumlah penduduk yang padat.

“Jadi dari segi lokaliti saya akan cuba untuk membangunkan ekonomi dalam masyarakat Indera Mahkota.

“Yang kedua saya melihat bagaimana fasiliti kesihatan dapat ditingkatkan dan kita juga mempelopori aspek penjagaan kesihatan serta pendidikan kesihatan.

“Jika penjawatan dapat dikawal dan dapat diselenggarakan dengan baik. Ia dapat memberi peluang kepada mereka untuk pergi lebih jauh lagi dalam bidang kepakaran masing-masing,” katanya.

Dr Mohamad Nor berpengalaman dalam banyak misi-misi kemanusiaan ke Gaza, Acheh termasuk bencana banjir di Pantai Timur.


Malaysia sasar sumbangan RM100 juta bantu perjuangan Palestin

PUTRAJAYA, 29 Rabiulawal 1445H, Ahad – Malaysia menyasarkan untuk memberikan sumbangan RM100 juta bagi membantu serta mendukung perjuangan rakyat Palestin, kata Timbalan Perdana Menteri, Datuk Seri Dr Ahmad Zahid Hamidi.

Beliau berkata, sebagai permulaan, Perdana Menteri, Datuk Seri Anwar Ibrahim ketika membentangkan Belanjawan 2024 di Dewan Rakyat semalam telah menyatakan komitmen Malaysia membantu Palestin dengan penyaluran dana RM10 juta.

“Sasaran kita berikan bantuan RM100 juta yang terbesar dalam sejarah negara kerana kita dukung perjuangan rakyat Palestin,” katanya ketika berucap merasmikan Zikir Perdana Sedunia 2023 di Masjid Putra di sini semalam.

Pertempuran terkini di Palestin yang melibatkan Hamas, pihak berkuasa di Gaza dan rejim Israel sejak 7 Oktober telah mengakibatkan kehilangan ratusan nyawa kedua-dua belah pihak.

Pada 9 Oktober lepas, Ahmad Zahid berkata, Malaysia menggesa Majlis Keselamatan Pertubuhan Bangsa-Bangsa Bersatu (UNSC) agar mengambil tindakan segera meminta semua pihak menghentikan segala tindakan keganasan dan pertempuran di Semenanjung Gaza ketika ini.

Ahmad Zahid berkata, umat Islam di Malaysia perlu mengetepikan perbezaan terutamanya dari segi pegangan politik sebaliknya mendukung perjuangan rakyat Palestin ketika ini.

Beliau turut memuji pendirian semua Ahli Parlimen yang tidak menyanggah kenyataan dibacanya bagi pihak Malaysia di Dewan Rakyat pada 9 Oktober lepas berkenaan Palestin.

“Kita sebagai sebuah negara berpaksikan Islam sebagai agama Persekutuan dihormati rakan negara jiran dan Islam lain,” katanya.

Mengenai program Zikir Perdana Sedunia hari ini, Ahmad Zahid berkata, program itu wajib dilaksanakan pada masa akan datang sebagai lambang penyatuan ummah.

Zikir Perdana Sedunia 2023 bertemakan ‘Islam is The Answer’ menampilkan program seperti Munajat Cinta, Khatam Al-Quran Perdana, Simposium Peradaban Ihsan, Syair dan Qasidah Melayu, Tahlil Perdana dan zikir munajat.

Ini merupakan edisi keempat penganjuran Zikir Perdana Sedunia selepas diadakan pada 2015, 2016 dan 2017.- Bernama


Ramai ingkar SOP, sudah tiba masa naikkan nilai kompaun

KUALA LUMPUR, 17 Jamadilakhir 1442H, Sabtu – Polis Diraja Malaysia (PDRM) berpendapat, sudah tiba masanya nilai kompaun kerana ingkar dan melanggar prosedur operasi standard (SOP) Perintah Kawalan Pergerakan (PKP) dinaikkan susulan peningkatan ketara kes COVID-19 di negara ini.

Ketua Polis Negara, Tan Sri Abdul Hamid Bador berkata, setiap minggu ribuan saman dikeluarkan pihaknya kepada individu yang ingkar dan melanggar SOP PKP, yang kebanyakannya membabitkan kesalahan tiada penjarakan fizikal.

Katanya, lebih memburukkan lagi keadaan apabila ada yang mengambil kesempatan dengan melakukan perjalanan rentas daerah dan negeri tanpa alasan yang kukuh.

“Sekiranya kompaun RM1,000 itu dianggap kecil maka mereka yang degil ini pasti akan menerima padah apabila arahan menaikkan nilai kompaun ini diwartakan. Sudah tiba masanya untuk nilai kompaun itu dinaikkan,” katanya ketika dihubungi Bernama di sini hari ini.

Beliau berkata, anggotanya telah diarahkan untuk mengeluarkan saman kepada mereka yang ingkar tanpa memberi ruang dilepaskan dengan amaran.

Abdul Hamid berkata, sepanjang menjalankan tugas ketika PKP dilaksanakan, seramai 474 warga PDRM positif COVID-19 manakala 1,628 lagi telah menjalani kuarantin.

“Amat menyedihkan apabila petugas barisan hadapan yang dijangkiti ini terpaksa dirawat oleh satu kelompok lagi petugas barisan hadapan di hospital,” katanya.

Penularan COVID-19 di negara ini menunjukkan peningkatan mendadak ketika ini, dengan jumlah kes harian baharu menghampiri 6,000 apabila sebanyak 5,725 kes dilaporkan semalam dan hari ini pula 5,728 kes dicatatkan. -Bernama


Lebih 15,000 tandatangan desak tutup portal Mandarin

BANGI, 5 Safar 1442H, Rabu – Petisyen mendesak Suruhanjaya Pencegahan Rasuah Malaysia (SPRM) menutup segera portalnya dalam bahasa Mandarin kini mencecah hampir 15,000 tandatangan.

Setakat jam 6.45 petang ini, seramai 15,067 telah menandatangani petisyen di platform change.org, sejak dilancarkan pada 19 September lalu.

Petisyen yang dilancarkan oleh Barisan Jemaah Islamiah Malaysia (BERJASA) itu menyifatkan bahawa kewujudan portal SPRM dalam bahasa Mandarin adalah satu penghinaan terhadap identiti nasional watan rakyat.

Ketua Pemudanya, Hazwan Mohamad berkata, pihaknya mendesak SPRM supaya menutup laman portal itu dengan segera dan kembali kepada asas Perlembagaan Persekutuan.

“Kerajaan pemerintah tidak seharusnya membenarkan ini berlaku sama sekali.

“Sepatutnya kita yang mengaku sebagai warganegara Malaysia, menerima secara total bahawa kita perlukan sebuah identiti nasional yang satu untuk memastikan perpaduan dan keharmonian semua rakyat Malaysia,” katanya yang juga Ketua Angkatan Pemuda Pemudi BERJASA (ANGKASA).

Sebelum ini, SPRM melancarkan portal dalam bahasa Mandarin, bagi memenuhi keperluan masyarakat Cina mendapatkan maklumat mengenai pencegahan rasuah dan perkara berkaitan suruhanjaya itu.

Bagaimanapun, tindakan itu menerima kecaman ramai pihak yang menyifatkan ia sebagai tidak wajar dan memalukan.

Bahkan, tindakan SPRM itu turut dibimbangi akan mencetuskan ketidakpuasan hati bangsa selain Cina yang berkemungkinan akan menuntut portal agensi kerajaan itu untuk turut diwujudkan dalam bahasa mereka.

Bagaimanapun, Isnin lalu SPRM dalam satu kenyataan berkata, portal bahasa pilihan Mandarin sudah dilancarkan pihaknya sejak 2013 lagi.

Menurut kenyataan itu, disebabkan beberapa kekangan seperti kemampuan penterjemahan, portal tersebut terpaksa tidak diaktifkan dan mula dilancarkan semula baru-baru ini selepas perkara itu dapat diatasi.


BN Pahang tamak mahu jawatan MB, 7 Exco: Saifuddin

BANGI, 2 Jamadilawal 1444H, Ahad – Tuntutan Barisan Nasional (BN) di Pahang yang mahukan jawatan Menteri Besar jelas membuktikan sikap sebenar parti tersebut yang tamak.

Pengerusi Perikatan Nasional (PN) Pahang, Datuk Seri Saifuddin Abdullah berkata, sikap mereka yang mahu mengenepikan mandat rakyat ini adalah sifat sebenar UMNO-BN yang rakyat perlu sedar.

“Saya tidak tahu apa gula-gula “pelincir” yang Pakatan Harapan (PH) setuju tawarkan kepada BN.

“Saya harap tidak ada perkara menyeleweng yang ditawarkan demi kuasa dan jawatan,” katanya dalam kenyataan, hari ini.

Saifuddin menegaskan, parti yang menerima mandat terbesar daripada rakyat Pahang ialah PN.

“Kerana itulah kehendak rakyat yang perlu dihormati, namun sejak awal lagi PN sedia berunding untuk membentuk kerajaan Pahang.

“Tetapi bukan dengan PH yang membawa agenda yang bertentangan dengan kepentingan rakyat,” katanya.

Bagaimanapun, beliau melahirkan rasa kesal kerana BN pula menuntut jawatan Menteri Besar dan mahukan tujuh kerusi Exco dan hanya setuju memberikan PN satu kerusi Exco sahaja.

Tegas Saifuddin, BN kini merupakan parti minoriti yang tiada mandat.

Semalam, PH sebulat suara memberi sokongan secara rasmi kepada BN dalam membentuk kerajaan negeri.

Pengerusi PH, Datuk Seri Amiruddin Shari berkata, persetujuan tersebut dicapai dalam mesyuarat gabungan berkenaan, kelmarin.

Sehingga kini DUN Pahang tergantung selepas keputusan Pilihan Raya Umum ke-15 (PRU15) 19 November lalu, menyaksikan tiada parti yang berjaya memperoleh majoriti mudah 22 kerusi bagi membentuk kerajaan negeri dengan BN mendapat 16 kerusi, PN (17) dan PH (lapan).

DUN Pahang mempunyai 42 kerusi, namun proses pengundian bagi DUN Tioman ditangguhkan kepada 7 Disember ini ekoran kematian calon PN, Md Yunus Ramli, 61, pada 3.30 pagi hari pengundian 19 November lalu dipercayai akibat serangan jantung.

Bagi membentuk kerajaan negeri, Saifuddin memaklumkan pihaknya yang diketuai Timbalan Presiden PAS, Datuk Seri Tuan Ibrahim Tuan Man sudah memulakan rundingan bersama BN negeri.

Manakala, PH Pahang menerusi Pengerusinya turut mengadakan perbincangan dengan BN Pahang, selain lapan wakil rakyatnya telah menandatangani akuan bersumpah (SD) menyatakan sokongan kepada Wan Rosdy untuk terus mengetuai pentadbiran kerajaan negeri


Pelik! Mengapa pengasas Sugarbook belum didakwa?

BANGI, 5 Rejab 1442H, Rabu – Pelik! Mengapa pengasas dan Ketua Pegawai Eksekutif (CEO) Sugarbook masih belum didakwa walhal, laporan polis sudah dibuat oleh banyak pihak.

Demikian persoalan dibangkitkan Barisan Jemaah Islamiah Se-Malaysia (BERJASA) berhubung aplikasi Sugarbook yang didakwa mempromosikan gaya hidup tidak bermoral.

Terdahulu, media melaporkan Malaysia diletakkan pada kedudukan ketiga tertinggi di Asia di belakang India dan Indonesia bagi negara yang mempunyai bilangan ‘sugar daddy’ paling ramai melalui aplikasi Sugarbook.

Aplikasi berkenaan didakwa menyediakan platform untuk mencari perempuan simpanan atau lebih dikenali sebagai ‘sugar baby’.

Lebih mengejutkan ramai pihak apabila Sugarbook melaporkan, pendaftaran pelajar sehingga 40 peratus untuk menjadi ‘sugar baby’ sejak Januari lalu, atas alasan kononnya krisis kewangan yang dialami.

Ia juga mendedahkan seramai 12,705 pelajar terdiri daripada penuntut di Institut Pengajian Tinggi (IPT) di Lembah Klang, termasuk dua universiti awam, berdaftar dengan platform itu

Sehubungan itu, BERJASA berasa hairan Menteri Komunikasi dan Multimedia mahupun Menteri Pembangunan Wanita, Keluarga dan Masyarakat tidak mengambil tindakan tegas menangani isu ini.

“Daripada jumlah tersebut, berapa ramai bilangan remaja dan wanita Melayu yang terlibat dengan kancah pelacuran ini?

“Sehingga hari ini, Menteri Komunikasi dan Menteri Wanita dan Keluarga Malaysia tidak melakukan apa-apa tindakan tegas terhadap isu ini.

“Laporan polis setiap hari telah dilakukan oleh pelbagai NGO dan aktivis masyarakat untuk mendakwa pengasas Sugarbooks ini,” katanya.


Najib tak pulangkan RM42 juta tapi guna dana ikut keinginannya: Hakim

PUTRAJAYA, 3 Jamadilawal 1443H, Rabu – Bekas Perdana Menteri Datuk Seri Najib Tun Razak tidak mengembalikan dana RM42 juta milik SRC International Sdn Bhd yang dikreditkan secara salah ke akaunnya, sebaliknya telah menggunakannya, kata Mahkamah Rayuan hari ini.

Hakim Datuk Abdul Karim Abdul Jalil berkata perkara lazim bagi mana-mana pemegang akaun yang tersilap atau tidak sengaja menerima dana ke dalam akaunnya adalah untuk memulangkannya dan membetulkan kesilapan itu, tetapi Najib tidak melakukan sedemikian apabila RM42 juta itu dipindahkan ke akaunnya.

Dalam penghakiman ringkas setebal 54 muka surat itu, hakim berkata Najib tidak pernah membuat aduan dengan pihak bank apabila dana itu dikreditkan secara salah ke akaunnya tetapi beliau agak berpuas hati apabila menerimanya dan menggunakan dana itu sesuka hatinya.

“Tidak pernah ditunjukkan penggunaan dana itu ada kaitan dengan SRC International atau perniagaannya. Hakim perbicaraan (Mohd Nazlan Mohd Ghazali) menganggap pemindahan dana itu ke dalam akaunnya mesti dilakukan dengan pengetahuan perayu kerana jika tidak, beliau tidak akan membelanjakan RM42 juta tersebut.

“Oleh itu, keseluruhan keterangan mengukuhkan kesimpulan hakim bahawa perayu pasti mempunyai pengetahuan mengenai RM42 juta yang dipindahkan ke dalam akaunnya,” katanya sambil menambah bahawa mahkamah juga bersetuju dengan penemuan hakim perbicaraan bahawa bukti yang dikemukakan oleh pihak pendakwaan jelas menunjukkan bahawa pergerakan RM27 juta, RM5 juta dan RM10 juta daripada akaun bank SRC adalah tindakan penyalahgunaan yang tidak jujur,” katanya.

Hakim Abdul Karim juga berkata RM42 juta itu dimasukkan ke dalam akaun bank Najib dan tidak pernah dialihkan ke mana-mana akaun lain dan RM42 juta itu digunakan oleh perayu (Najib).

Sebaik sahaja dana berkenaan diterima ke dalam akaun bank perayu, beliau menggunakan dana tersebut dengan mengeluarkan beberapa cek.

“Dalam keadaan ini, perayu sudah mengetahui dana yang dikreditkan ke dalam akaun banknya, dan mengikut undang-undang, beliau bertanggungjawab dan akan dipertanggungjawab terhadap aktiviti dalam akaunnya,” kata hakim.

Hakim juga bersetuju dengan hakim perbicaraan bahawa semua elemen penting mengenai penyelewengan harta yang diamanahkan oleh perayu telah digunakan dengan jelas.

Beliau berkata keterangan jelas menunjukkan perayu telah menyeleweng RM42 juta, subjek tiga pertuduhan pecah amanah (CBT) dan memindahkan untuk kegunaan beliau sendiri serta telah menyeleweng secara tidak jujur.

Hakim Abdul Karim berkata walaupun perayu berpendapat bahawa dana itu digunakan untuk program tanggungjawab sosial korporat (CSR), hakikatnya dana tersebut telah digunakan untuk kepentingan peribadinya, secara langsung dan tidak langsung, dan dalam beberapa kes untuk tujuan politik yang berkaitan dan dikira untuk memajukan kerjaya politik perayu,” katanya. – Bernama


20 maut di tengah Ukraine akibat dibedil roket Russia

KYIV, 14 Zulhijjah 1443H, Khamis – Peluru berpandu Russia membedil bandar Vinnytsia di tengah Ukraine pada Khamis, membunuh 20 orang termasuk dua kanak-kanak dan mencederakan puluhan yang lain.

Pejabat Pendakwa Raya Ukraine mendakwa, bangunan kediaman, premis pentadbiran dan pejabat mengalami kerosakan serta kemusnahan ketara dalam serangan yang menurut tentera Ukraine dilakukan dengan peluru berpandu Kalibr yang ditembak dari kapal selam di Laut Hitam.

Seramai 90 orang mendapatkan rawatan perubatan dan kira-kira 50 daripada mereka berada dalam keadaan serius berikutan serangan itu, yang turut memusnahkan sebuah pusat perubatan dan membabitkan tiga peluru berpandu, kata polis.

Rakaman video menunjukkan asap hitam tebal berkepul-kepul keluar dari sebuah bangunan tinggi dan siren berbunyi ketika pekerja kecemasan bergegas ke tempat kejadian.

Kementerian Pertahanan Russia tidak segera mengulas mengenai laporan daripada Vinnytsia.

Russia yang menyerang Ukraine pada 24 Februari lalu menafikan sengaja menyasarkan orang awam dalam setiap serangan mereka. – Agensi


Boleh GST tapi mesti 2 atau 3 peratus saja

Oleh Zuhayati Yazid

BANGI,5 Zulkaedah 1443H, Ahad – Sistem cukai barangan dan perkhidmatan (GST) sekiranya mahu dilaksanakan semula, ia perlu dilakukan dengan lebih teliti supaya tidak berdepan kelemahan atau mengulangi kesilapan lama.

Pakar ekonomi, Prof Dr Abu Sufian Yaacob berkata, keadaan yang sesuai untuk melaksanakan semula GST ketika inflasi rendah dan stabil, pekerjaan dan pertumbuhan gaji mampan serta pendapatan rakyat meningkat.

“Kadar lebih rendah berbanding enam peratus boleh dipertimbangkan, dan buat masa ini kemungkinan dua atau tiga peratus adalah paling tepat dan sesuai.

“Jangan seperti yang berlaku sebelum ini sebanyak enam peratus, perkara yang sangat mengejutkan semua pihak malah melebihi kadar daripada negara-negara maju,” katanya ketika dihubungi Ismaweb.net, hari ini.

Prof Abu Sufian berpandangan, pelaksanaan GST perlu dikhususkan untuk barangan tertentu seperti barangan mewah sahaja.

Beliau turut mengesyorkan supaya ada pengecualian cukai ke atas barangan lain terutama membabitkan barangan keperluan asas untuk kegunaan golongan B40.

Sementara itu, Timbalan Presiden Gabungan Persatuan-Persatuan Pengguna Malaysia (FOMCA), Mohd Yusof Abd Rahman berkata, kerajaan harus prihatin terhadap nasib rakyat yang terkesan dengan peningkatan harga barangan sejak akhir-akhir ini.

“Kemerosotan ekonomi yang melanda tidak tahu sampai bila, mungkin pelaksanaan GST dapat membantu menambah pendapatan kerajaan.

“Bagaimanapun, kita mohon supaya kerajaan meneliti dan mempertimbangkan sebaik-baiknya, adakah sekarang masa yang sesuai untuk melaksanakan semula GST kerana bimbang menyebabkan pengguna lebih tertekan,” katanya.

Beliau juga menggesa supaya mewujudkan mekanisme pelaksanaan terbaik bagi memastikan pengguna tidak terkesan seperti yang berlaku sebelum ini.

“Banyak negara melaksanakan GST tetapi ia tidak membebankan rakyat mereka.

“Jika kerajaan kata GST turunkan harga barang, pastikan ia benar-benar berlaku bukan sebaliknya,” tegasnya.

Sebelum ini, Perdana Menteri, Datuk Seri Ismail Sabri Yaakob tidak menolak kemungkinan untuk mengembalikan GST sebagai satu cara efektif menambah pendapatan negara bagi menangani kenaikan inflasi dan kos sara hidup.

Bagaimanapun, belum ada sebarang pengumuman untuk melaksanakan semula GST dalam masa terdekat, sebaliknya satu kajian dan pertimbangan termasuk kesan pelaksanaan semula sistem percukaian itu sedang dilakukan.


Bekas Naib Presiden Makkal Sakti tawar diri tanding tiket PN

BANGI,1 Muharram 1445H, Rabu – Bekas Naib Presiden Parti Makkal Sakti Malaysia (Makkal Sakti), Datuk V. Saravanan Kumar menawarkan diri bertanding di kerusi Dewan Undangan Negeri (DUN) Nilai pada Pilihan Raya Negeri (PRN), atas tiket Perikatan Nasional (PN).

Keputusan itu dibuat selepas yakin platform itu terbaik untuk dirinya bagi meneruskan khidmat kepada masyarakat di Nilai.

Beliau yang kini merupakan ahli Sayap Bersekutu Parti Pribumi Bersatu Malaysia (Bersatu) telah meninggalkan parti Friends of BN selepas kecewa dengan Barisan Nasional (BN).

“Saya kecewa tindakan BN kepada kami sebelum ini jadi saya ambil keputusan untuk letak jawatan,” katanya seperti dipetik Utusan Malaysia, hari ini.

Mengulas lanjut, beliau berkata, keputusan untuk menandingi kerusi berkenaan mengambil kira pengalaman, gerak kerja dan khidmat yang telah beliau berikan kepada masyarakat DUN Nilai ketika bersama Makkal Sakti.

DUN Nilai merupakan salah satu daripada enam DUN yang berada di dalam Parlimen Seremban.

Pada Pilihan Raya Umum ke-14 (PRU14), kerusi berkenaan dimenangi oleh Pakatan Harapan (PH) yang diwakili calon DAP, J. Arul Kumar dengan majoriti sebanyak 9,825 undi.


Pemandu teksi rayu keluarkan LTTE daripada senarai pengganas

BANGI, 19 Syawal 1443H, Jumaat – Seorang pemandu teksi memfailkan permohonan untuk mendapatkan kebenaran meneruskan rayuan di Mahkamah Persekutuan bagi menggugurkan kumpulan Harimau Pembebasan Tamil Eelam (LTTE) daripada senarai kumpulan pengganas.

Permohonannya yang difailkan V Balamurugan pada 13 Mei lalu turut mengemukakan lima persoalan undang-undang untuk dipertimbangkan Mahkamah Persekutuan.

Balamurugan dalam notis usul berkenaan berkata, persoalan undang-undang berkenaan skop dan had kuasa Menteri Dalam Negeri dalam mengisytiharkan entiti di bawah Seksyen 66B(1) Akta Pengubahan Wang Haram, Pencegahan Pembiayaan Keganasan dan Hasil Daripada Aktiviti Haram 2001.

Peguam Omar Kutty Abdul Aziz yang mewakili Balamurugan mengesahkan telah memfailkan permohonan itu dan pengurusan kes ditetapkan pada 17 Jun depan.

Pada 17 September 2020, Mahkamah Tinggi menolak permohonan semakan kehakiman yang difailkan lelaki berkenaan untuk membatalkan warta kerajaan yang menyenaraikan kumpulan LTTE sebagai pengganas di negara ini.

Namun dia gagal dalam rayuan di Mahkamah Rayuan yang menolaknya pada 14 April lepas.

Balamurugan memohon suatu pengisytiharan atau deklarasi butiran mengenai LTTE dalam perintah tersebut tidak mempunyai kesan dan tidak terpakai manakala kemasukan butiran mengenai LTTE adalah batal dan tidak sah yang ia adalah ultra vires atau melangkaui Perlembagaan Persekutuan.

Pemandu teksi tersebut menamakan Menteri Dalam Negeri dan kerajaan sebagai responden.

Malah, Balamurugan turut memohon suatu perintah certiorari bagi membatalkan serta-merta butiran mengenai LTTE di dalam Perintah Pencegahan Pengubahan Wang Haram, Pencegahan Pembiayaan Keganasan dan Hasil Daripada Aktiviti Haram (Pengisytiharan Entiti Ditentukan Dan Kehendak Untuk Melapor) (Pindaan) 2014 bertarikh 12 November 2014.

Balamurugan merupakan antara 12 individu yang didakwa pada hujung 2019 atas dakwaan menyokong LTTE.


Purata murid ke sekolah lebih 85 peratus sejak 3 Oktober

KUALA LUMPUR, 25 Rabiulakhir 1443H, Selasa – Purata trend kehadiran murid ke sekolah melebihi 85 peratus semasa pengoperasian sekolah secara bersemuka bagi tempoh 3 Oktober hingga semalam, Dewan Rakyat diberitahu hari ini.

Menteri Kanan Pendidikan Datuk Dr Radzi Jidin berkata perkara itu menunjukkan pembukaan semula sekolah secara umumnya diterima baik oleh ibu bapa dan murid selain membolehkan guru mengenal pasti tahap penguasaan murid dan melaksanakan intervensi yang bersesuaian.

“Secara keseluruhannya, bilangan sekolah yang sedang beroperasi (di seluruh negara bagi tempoh 3 Oktober hingga 29 November) adalah 10,060 sekolah dan melibatkan seramai 4,385,281 murid.

“…semua sekolah rendah dan sekolah menengah di bawah KPM (Kementerian Pendidikan) di negeri Fasa 4 Pelan Pemulihan Negara (PPN) telah beroperasi sepenuhnya melibatkan 8,166 sekolah.

“Kelantan dan Sarawak yang berada dalam Fasa 3 PPN pula, sebanyak 1,894 sekolah telah beroperasi melibatkan 1,526 sekolah rendah dan 368 sekolah menengah,” katanya pada Waktu Pertanyaan Menteri.

Radzi berkata demikian bagi menjawab soalan Abdul Latiff Abdul Rahman (PAS-Kuala Krai) yang ingin tahu perkembangan terkini pengoperasian sekolah di seluruh negara sejak pembukaan secara berperingkat pada 3 Okt lepas serta penerimaan guru, murid dan ibu bapa mengenai perkara itu.

Menjawab soalan tambahan Abdul Latiff mengenai perancangan KPM untuk semua sekolah beroperasi sepenuhnya tanpa penggiliran, beliau berkata ketika ini kehadiran ke sekolah tanpa penggiliran dilaksanakan untuk murid kelas peperiksaan sekiranya lebih 90 peratus murid kelas peperiksaan di sesebuah sekolah itu telah divaksin.

Beliau berkata ketika ini, murid kelas peperiksaan di semua sekolah di seluruh negara dibenarkan hadir ke sekolah tanpa sistem penggiliran kecuali empat sekolah yang belum mencapai vaksinasi 90 peratus.

“Untuk murid lain, kita sedang bekerjasama rapat dengan Kementerian Kesihatan (KKM) untuk melihat kohort manakah yang boleh dimasukkan berikutnya tanpa penggiliran.

“Tentang jangka masa itu, sebaiknya di peringkat KPM inginkan mereka kembali ke sekolah tanpa penggiliran secepat mungkin, namun kita sentiasa ambil kira faktor kesihatan dan berbincang dengan KKM terutama dalam konteks varian baharu COVID-19,” katanya. – Bernama


Penjenayah paling dikehendaki di Indonesia ditahan di Malaysia

JAKARTA, 11 Zulhijjah 1441H, Sabtu – Penjenayah rasuah paling dikehendaki di Indonesia, Djoko Soegiarto Tjandra, yang 11 tahun melarikan diri, akhirnya ditahan di Malaysia dan dibawa pulang ke Jakarta pada Khamis lepas.

Menurut media Indonesia, penangkapan Djoko, 68, itu adalah menerusi kerjasama Polis Diraja Malaysia (PDRM), yang membantu mengesan suspek pada petang 30 Julai dan dibawa pulang pada malam hari menjelang sambutan Aidiladha.

Tiada butiran terperinci berkenaan tempat tangkapan itu dilakukan.

“Kami berjaya menangkapnya pada hari Khamis petang,” kata Ketua Agensi Siasatan Jenayah Polis Indonesia Listyo Sigit Prabowo, seperti dipetik media tempatan selepas tiba di Lapangan Terbang Antarabangsa Perdana Halim Kesuma di Jakarta bersama suspek pukul 10.39 malam waktu Indonesia Barat.

Listyo Sigit turut menyampaikan ucapan penghargaan kepada PDRM yang bekerjasama membantu menahan Djoko.

Djoko dibawa pulang dengan pesawat khas disewa polis Indonesia, yang berlepas dari Lapangan Terbang Sultan Abdul Aziz Shah, Subang.

Djoko pertama kali ditangkap pada September 1999 kerana terlibat dalam kes rasuah Bank Bali yang berprofil tinggi.

Bagaimanapun beliau dibebaskan oleh Pengadilan atau Mahkamah Negeri Jakarta Selatan pada 2000.

Kesnya kemudian dibawa ke Mahkamah Agung dan beliau dijatuhi hukuman penjara dua tahun dan denda Rp546 miliar (USD54 juta).

Namun, Djoko melarikan diri ke Papua New Guinea sehari sebelum keputusan mahkamah dan sejak itu dilaporkan telah menetap di beberapa negara termasuk Malaysia. – Bernama


Hadapi jiwa lesu, kekalkan sunnah, jangan lakukan maksiat


Aktiviti sukan, rekreasi dibenarkan di kawasan PKPB, PKPP

KUALA LUMPUR, 22 Rejab 1442H, Sabtu – Aktiviti sukan dan rekreasi individu serta berpasukan bagi tujuan kesihatan, kecergasan, latihan, permainan atau perlawanan kini dibenarkan di kawasan Perintah Kawalan Pergerakan Bersyarat (PKPB) dan Perintah Kawalan Pergerakan Pemulihan (PKPP) bermula semalam.

Kementerian Belia dan Sukan (KBS) dalam satu kenyataan memaklumkan kebenaran itu tertakluk kepada arahan kawalan pergerakan yang sedang berkuat kuasa dan kebenaran pihak berkuasa berkaitan.

Menurut kenyataan itu, bagi penganjuran kejohanan atau pertandingan di peringkat kebangsaan seperti Liga Bola Sepak Malaysia (Liga-M), Liga Hoki Malaysia (MHL) dan Liga Sepak Takraw (STL) yang melibatkan pergerakan rentas negeri, kebenaran polis adalah diperlukan.

Ia juga mesti mengikut Model Gelembung Sukan dan tanpa kehadiran penonton.

Bagi penganjuran di peringkat antarabangsa, KBS berkata ia mesti mendapat kebenaran pihaknya terlebih dahulu.

Menurut KBS, sepanjang arahan kawalan pergerakan itu, latihan pusat berfasa bagi pasukan Liga-M, MHL, STL secara ‘home or camp quarantine’ serta program latihan berpusat Majlis Sukan Negara dan Majlis Sukan Negeri secara ‘camp quarantine’ adalah dibenarkan.

Turut dibenarkan aktiviti berkumpulan yang dilakukan secara setempat seperti senamrobik, yoga dan tarian sukan dengan had kapasiti 50 peratus daripada kapasiti kawasan dengan kawalan penyeliaan.

Bagaimanapun, aktiviti massa yang melibatkan pergerakan dan perkumpulan ramai yang menyukarkan penjarakan fizikal seperti larian ria, pacu ria, maraton dan triatlon adalah tidak dibenarkan.

Kenyataan itu menyebut bagi Sabah dan Sarawak, prosedur operasi standardnya adalah berbeza dan orang ramai disaran merujuk ke laman sesawang Majlis Keselamatan Negara untuk maklumat lanjut.

Baru-Baru ini, kerajaan mengumumkan  pelaksanaan PKPB di Selangor, Pulau Pinang, Johor,Negeri Sembilan, Kedah, Perak, Kelantan dan Kuala Lumpur manakala Melaka, Pahang, Terengganu, Perlis, Sabah, Putrajaya dan Labuan diletak di bawah PKPP bermula 5 hingga 18 Mac depan.

Negeri Sarawak pula terus diletak di bawah PKPB sehingga 15 Mac depan.- Bernama


‘Bukan UMNO saja, semua parti dalam kerajaan perlu menang besar PRN’

SEREMBAN, 21 Syawal 1444H, Jumaat – Semua parti dalam Kerajaan Madani harus melakukan yang terbaik untuk menang besar dalam enam pilihan raya negeri (PRN) akan datang, kata Datuk Seri Mohamad Hasan.

Pengarah Pilihan Raya Barisan Nasional itu berkata, tanggungjawab ini tidak boleh dipikul oleh satu parti sahaja.

“Bukan UMNO sahaja yang perlu menang besar. Setiap parti dalam kerajaan perlu menang besar dan barulah kita dapat membentuk kerajaan di negeri-negeri ini,” katanya.

Mohamad diminta mengulas kenyataan Setiausaha Agung DAP, Anthony Loke ketika sesi meja bulat di Parlimen anjuran Bersih pada Rabu lalu.

Loke berkata, jika UMNO memenangi lebih banyak kerusi, ia juga akan mengukuhkan kerajaan di peringkat persekutuan.

“Saya harap UMNO akan dapat kemenangan lebih besar, kerana dengan menjadi lebih kuat, ia akan menjadikan kerajaan lebih kuat. Jika mereka (UMNO) jadi lebih kuat, ia tidak baik untuk pembangkang.

“Kami juga telah memutuskan untuk tidak bertanding sesama sendiri kerana jika kami berbuat demikian dan masih bekerjasama dalam Kerajaan Persekutuan, ia adalah resipi untuk bencana,” kata Loke.

Untuk menyokong pendapatnya, Loke memberi contoh kerjasama sebelum ini antara BN dan Perikatan Nasional – walaupun kedua-duanya berada dalam Kerajaan Persekutuan yang sama, mereka bertanding sesama sendiri dalam pilihan raya negeri Melaka dan Johor.

Pilihan raya dijadualkan di Negeri Sembilan, Selangor, Pulau Pinang, Kedah, Kelantan dan Terengganu pada suku ketiga tahun ini.

Pakatan Harapan menguasai Negeri Sembilan, Selangor dan Pulau Pinang manakala tiga lagi negeri di bawah PN.


PAS terbuka bekerjasama dengan mana-mana pihak hadapi PRN Johor

BANGI, 26 Jamadilakhir 1443H, Sabtu – PAS tidak pernah menutup pintu rundingan dan akan terus konsisten untuk bekerjasama dengan mana-mana pihak dalam menghadapi Pilihan Raya Negeri (PRN) Johor, tidak lama lagi.

Sehingga kini parti tersebut belum melakukan rundingan dengan parti politik Melayu lain dalam persiapan menghadapi PRN, tegas Ketua Penerangan PAS, Khairil Nizam Khirudin.

“Hingga saat ini kita masih meneliti dengan terperinci dengan laporan yang diberikan PAS Johor.

“Kami juga sedang mengumpul data dan menganalisa landskap politik di Johor berdasarkan kepada kajian-kajian empirikal oleh para pengkaji politik yang diiktiraf,” katanya dalam hantaran di Facebook, hari ini.

Beliau dalam masa sama, secara tegas menafikan dakwaan liar yang menyatakan pihaknya menolak untuk bekerjasama dengan pihak lain dalam PRN.

“Ini adalah jelas sekali sebuah penipuan dan persepsi jahat yang tidak bermoral serta mencemarkan wadah demokrasi dalam negara kita khususnya dalam menghadapi PRN Johor kali ini.

“PAS menegaskan sekali lagi bahawa kami sedang memberikan penumpuan kepada pemerkasaan jentera dalaman parti bagi tujuan PRN Johor dan juga Pilihan Raya Umum Ke-15 (PRU-15) yang dijangka bakal berlaku lebih awal,” katanya.

Tegas beliau, pihaknya kini berusaha ke arah membentuk satu gagasan besar politik penyatuan ummah bersama dengan mereka yang bukan Islam serta tidak ekstrim terhadap Islam.

“Agenda PAS adalah menyatukan umat Islam bersama dengan bangsa lain yang telah menjadi tonggak serta paksi kekuatan Malaysia,” katanya.


PDRM naikkan elaun pegawai rendah, siasat salah laku anggota

KUALA LUMPUR, 18 Zulhijjah 1441H, Sabtu – Polis Diraja Malaysia (PDRM) akan menaikkan elaun sebanyak RM300 sebulan kepada 70 pegawai rendah polis yang dikenal pasti, untuk menjadi detektif Jabatan Integriti dan Pematuhan Standard (JIPS), Bukit Aman.

Pengarah JIPS Datuk Zamri Yahya berkata, perkara berkenaan telah diserahkan kepada pihak Jabatan Pengurusan PDRM, untuk dirujuk kepada Kementerian Dalam Negeri (KDN) dan Jabatan Perkhidmatan Awam (JPA).

“Perkara ini (pemberian elaun), Ketua Polis Negara (Tan Sri Abdul Hamid Bador) telah bersetuju dan PDRM sedang menunggu keputusan KDN dan JPA, sebelum meluluskannya.

“Selain itu, pemberian elaun sebulan RM300 kepada pegawai rendah polis ini adalah sebagai insentif motivasi, kerana mereka perlu menyiasat banyak kes JIPS,” katanya kepada Bernama selepas menghadiri program Sinar Aidiladha Bank Rakyat di Masjid Bukit Aman, di sini.

Zamri berkata, walaupun mereka ini belum menerima elaun berkenaan, tetapi kerja-kerja penyiasatan kes JIPS diteruskan seperti biasa.

“Sebelum mereka ini dinaik taraf sebagai detektif, mereka perlu menjalani latihan dan kursus peralihan detektif selama tiga bulan,” katanya.

Pada 13 Julai lepas, Bernama melaporkan 70 pegawai rendah polis daripada JIPS Bukit Aman, akan dinaik taraf menjadi detektif untuk membolehkan mereka menyiasat pegawai dan anggota polis yang terlibat salah laku.

Elaun siasatan itu diberikan sebagai motivasi, kerana kerja mereka adalah untuk menyiasat mana-mana anggota atau pegawai polis, yang melakukan salah laku.

Terdahulu, dalam program itu, Bank Rakyat telah meraikan 1,830 petugas barisan hadapan dan golongan asnaf, menerusi pengagihan daging korban sempena sambutan Aidiladha dalam norma baharu. – Bernama


Kor Ming jahil konsep Islam, tuduhan berniat jahat

BANGI, 23 Rabiulakhir 1444H, Jumaat – PAS Perak memandang serius tuduhan pemimpin DAP, Nga Kor Ming yang didakwa mengeluarkan kenyataan berbaur fitnah dan hasutan.

Kor Ming sebelum ini dalam siri kempen telah mengeluarkan kenyataan dengan menggelarkan PAS sebagai pencacai agama dan membawa agenda pentadbiran Taliban.

Malah, penyandang kerusi Parlimen Teluk Intan itu didakwa memberi amaran bahawa jika PN, yang terdiri daripada Bersatu berasaskan Melayu dan PAS berkuasa, Malaysia akan menjadi ‘Afghanistan’.

Setiausaha PAS Perak, Fairuz Hafiizh Othman berkata, tuduhan berkenaan jelas bersifat hasutan dan mempersenda agama Islam dengan gambaran yang hodoh.

“Dakwaan mengatakan PAS akan mengancam nilai sekular dalam negara dilihat telah menafikan pengiktirafan Malaysia sebagai sebuah negara Islam.

“Tuduhan beliau berkaitan negara Taliban yang didakwa akan dilaksanakan parti ini juga adalah bercanggah dengan pemerintahan di beberapa negeri khususnya Kelantan, Terengganu dan Kedah yang dipimpin PAS,” katanya seperti dilapor Sinar Harian.

Justeru demi menjaga maruah parti berkenaan, pihaknya telah membuat laporan polis terhadap Kor Ming.

Laporan berkenaan dibuat di Ibu Pejabat Polis Daerah (IPD) Ipoh, hari ini.

Kata Fairuz segala bentuk tuduhan tersebut membuktikan bekas Timbalan Yang Dipertua Dewan Rakyat itu adalah individu jahil tentang konsep Islam yang diperjuangkan PAS.

Apatah lagi katanya, kenyataan itu dibuat semasa tempoh kempen dan boleh disifatkan sebagai berniat jahat atas perjuangan Pas yang selama ini menjunjung Perlembagaan negara.

Dakwaan tersebut, jelas beliau adalah tanda prasangka buruk dan tidak patut ada dalam nilai adab yang dipupuk dalam masyarakat.


Bank Dunia lulus geran US$8 juta kepada Pihak Berkuasa Palestin

WASHINGTON, 3 Ramadan 1443H, Selasa – Bank Dunia meluluskan geran bernilai US$8 juta sebagai pendahuluan kepada sistem Pengurusan Kewangan Awam (PFM) bagi pembangunan Pihak Berkuasa Palestin (PA).

Fasa kedua penambahbaikan sistem PFM dilakukan bagi mengukuhkan institusi itu sekali gus diyakini mampu meningkatkan akauntabiliti dan ketelusan dalam menyokong kestabilan fiskal.

Pengarah Bank Dunia bagi Tebing Barat dan Gaza, Kanthan Shankar berkata, meningkatkan belanjawan PFM adalah strategi pihaknya kepada rakyat Palestin untuk mencapai pembangunan yang mampan.

“Akauntabiliti dan ketelusan yang lebih besar dalam penggunaan sumber awam membantu mengukuhkan keyakinan rakyat terhadap keupayaan kerajaan bagi memberikan perkhidmatan terbaik,” katanya.

Kanthan berkata, inisiatif terbaharu itu merupakan lanjutan daripada Projek Pengurusan Kewangan Awam yang dijalankan.

Katanya, ia bagi membantu mengenal pasti jurang dalam bidang kritikal seperti pengurusan aliran tunai yang menyebabkan pembayaran tertunda kepada kontraktor.

Katanya lagi, walaupun projek itu ditambah baik tetapi masih banyak yang perlu dilakukan.

Sementara itu, Pakar Tadbir Urus Bank Dunia, Riham Hussien berkata, projek itu dibina susulan fasa pertama dan merangkumi bidang intervensi baharu seperti penyediaan belanjawan dan pentadbiran hasil.

Projek mampu menangani akauntabiliti kewangan dan menaik taraf sistem Pengurusan Maklumat Kewangan termasuk pelaksanaan belanjawan kepada kakitangan PA untuk mengendalikan sistem. – Agensi


EAIC tidak lagi terima aduan berhubung PDRM, pegawai bermula 1 Julai

PUTRAJAYA, 11 Zulhijjah 1444H, Jumaat – Suruhanjaya Integriti Agensi Penguatkuasaan (EAIC) tidak lagi akan menerima aduan terhadap Polis Diraja Malaysia (PDRM) atau pegawainya bermula esok (1 Julai).

Menurut Suruhanjaya berkenaan, ini kerana PDRM tidak lagi disenaraikan di bawah Jadual Akta Suruhanjaya Integriti Agensi Penguatkuasaan 2009 [Akta 700] sebagai salah satu agensi penguatkuasaan seliaannya, selaras dengan berkuatkuasanya Akta Suruhanjaya Bebas Tatakelakuan Polis 2022 [Akta 839] (IPCC) esok.

“EAIC akan menyelesaikan semua aduan dan siasatan yang diterima sebelum 1 Julai 2023 dalam tempoh setahun sehingga 1 Julai 2024 selaras dengan seksyen 47 Akta 839,” kata EAIC dalam kenyataan hari ini.

Sebarang pertanyaan atau aduan oleh orang ramai terhadap PDRM mulai 1 Julai 2023 boleh disalurkan dengan menghubungi Bahagian Keselamatan, Kementerian Dalam Negeri di talian 03-8886 8526 atau 03-8886 8529.

EAIC berkata, ia terus komited dengan visi sebagai peneraju dalam penguatkuasaan, transformasi dan pembudayaan integriti berteraskan profesionalisme dan amalan terbaik.

Orang ramai boleh layari www.eaic.gov.my untuk sebarang maklumat atau info lanjut berkaitan EAIC. – Bernama


Israel tangkap 14 rakyat Palestin di wilayah dijajah

RAMALLAH, 18 Zulhijjah 1443H, Isnin – Sekurang-kurangnya 14 rakyat Palestin ditahan pasukan penjajah Israel dalam serbuan hari ini dan malam tadi yang dilakukan di seluruh wilayah diduduki.

Menurut sumber tempatan, askar Israel menahan tiga pemuda dan seorang gadis, Ghadeer Abu Hammad di bandar Hebron selatan Tebing Barat.

Di bandar berdekatan Dura, askar pengganas Israel turut menangkap dua yang lain.

Tentera juga menahan bekas Datuk Bandar al-Doha di daerah Bethlehem dan dua yang lain selepas menyekat kereta mereka berhampiran perkampungan Wad Foukin.

Di Ramallah, tentera menyerbu kem pelarian Jalazon utara bandar dan menangkap tiga penduduk Palestin.

Sementara di daerah Nablus, seorang pemuda Palestin ditangkap tentera Istael selepas rumah keluarganya di bandar Beita diserbu.

Malah, pagi ini pasukan tentera menahan seorang lelaki selepas menyerbu rumahnya di kejiranan Silwan di Baitulmaqdis Timur. – Agensi